title: Valoladonta

text: Ensimmäinen valolatomakone oli vuonna 1929 esitelty "Uhertype". Sen kehitti unkarilainen Edmund Uher ja siinä käytettävät kirjasimet suunnitteli Jan Tschichold. Metalliladontalaitteita valmistavat yritykset kuitenkin ostivat laitteen patentit itselleen estääkseen uuden menetelmän leviämisen. Vuonna 1946 ranskalaiset René Higonnet (1902–1983) ja Louis Moyroud (1914–2010) kehittivät "Lumitype"-valolatomakoneen, joka tuli tunnetuksi tuotemerkillä "Photon". Ensimmäinen valoladottu kirja maailmassa oli "Photonilla" ladottu "The Wonderful World of Insects" (1953).


title: Valoladonta

text: Vuonna 1950 amerikkalainen metallilatomakoneiden valmistaja Intertype julkisti "Fotosetter"-valolatomakoneen, joka valotti rivin tekstiä kerrallaan aivan kuten "Linotype"-rivilatomakone valoi rivin kerrallaan metallista. Vuonna 1954 Linotypen valmistaja Mergenthaler julkaisi ensimmäisen valoladontakoneensa nimeltä "Linofilm". Vuonna 1955 Monotype-yhtiö luopui metalliladontakoneiden kehittämisestä ja keskittyi "Monophoto"-valoladontakoneisiin. Saksalainen kirjasinvalimo Berthold esitteli ensimmäisen valolatomakoneensa "Diatypen" 1960-luvun alussa.


title: Valoladonta

text: 1960-luvun puolivälissä tulivat toisen sukupolven valolatomakoneet "Linofilm Quick" ja "Photon 713", jotka olivat merkittävästi edullisempia ja yhä nopeampia. Kuvaputkitekniikkaa hyödyntävä, vuonna 1966 saksalaisen Hell-yhtiön esittelemä "Digiset" (myöhemmin "RCA Videocomp") ja amerikkalainen "Linotron" kykenivät latomaan jo tuhat merkkiä sekunnissa etukäteen kirjoitetun reikänauhan ohjaamana.


title: Valoladonta

text: Eniten valoladonnan yleistymistä vauhditti vuonna 1968 esitelty Compugraphic-yhtiön malli "2900/4900", joka maksoi enää alle 10 000 dollaria. Markkinoille tuli myös uusia kilpailijoita, kuten ATF, AM "Varityper", Star Parts ja Harris. Vuonna 1971 Compugraphicin esittelemä "CompuWriter" maksoi alle seitsemän tuhatta dollaria ja toi markkinoille parikymmentä jäljittelijää lisää. 1970-luvun alussa tulivat valolatomakoneisiin ensimmäiset videonäytöt ja niiden mahdollistamat korjausominaisuudet: jos reikänauhalla oli ladontavirheitä, ne voitiin korjata videonäytön avulla ja tulostaa sitten uusi, virheetön reikänauha.


title: Valoladonta

text: Suomessa valoladontaan siirtymisen edelläkävijöitä oli "Turun Sanomat", joka otti tietotekniikkaa käyttöön tekstintuotannossa ensimmäisenä Euroopassa jo vuonna 1965. Ensimmäinen kokonaan valoladottu suomenkielinen kirja oli Otavan laakapainossa vuonna 1969 painettu, USA:n avaruusohjelmasta kertova Pasi Rutasen "Loistava Apollo". Pian tuon jälkeen Otava lopetti metalliladonnan kokonaan. "Helsingin Sanomat" siirtyi valoladontaan 1970-luvun alkupuolella.


title: Valoladonta

text: Valoladonnan kehityksen aikakausi jatkui 1980-luvun puoleenväliin, uusina valmistajaniminä Alphatype, Autologic, Hendrix, Itek ja Tal-Star. Vuonna 1985 Adoben esittelemä PostScript-sivunkuvauskieli aloitti digitaalisen aikakauden, ja tekstintuotantokin alkoi nopeasti muuttua analogisesta vektorigrafiikkaan perustuvaksi.


title: Valoladonta

text: Britanniassa kirjapainoalan ammattiliitot onnistuivat vastustamaan valoladonnan yleistymistä ja kohopainosta offsetiin siirtymistä 1980-luvun puoliväliin asti niin, että muun muassa "The Guardian" -sanomalehti käytti metalliladontaa vuoteen 1987 saakka. Rupert Murdochin onnistui uudistaa omien brittilehtiensä ("The Times, The Sunday Times, The Sun" ja "News of the World") tekniikka uuden, salaisuuden verhossa rakennetun Wappingin painotalon myötä 1986 niin, ettei metalli- tai edes valolatojia enää tarvittu lainkaan vaan toimittajien teksti siirtyi tietokoneen muistista suoraan painoaineistoon. Tämä kuitenkin onnistui vain käyttämällä liittoon kuulumatonta työvoimaa, mistä seurasi ay-liikkeen vuoden kestänyt tulokseton työtaistelu. Se oli suuren kaivoslakon 1984–1985 ohella yksi Britannian ammattiyhdistysliikkeen suurista tappioista Margaret Thatcherin pääministerikaudella.


title: Valoladonta

text: Valoladonta vapautti typografian metallisten kirjasimien rajoituksista ja mahdollisti muun muassa tiheän välistyksen – jopa päällekkäin menevät kirjaimet – ja monien erikoismerkkien kuten ligatuurien helpon mukaanoton kirjaimistoon. Uusien kirjaintyyppien esittely oli myös entistä nopeampaa ja edullisempaa, kun merkkejä ei enää tarvinnut työstää metalliin monessa koossa vaan yksi viivapiirros kustakin merkistä riitti.


title: Fani (Mali)

text: Fani on maalaiskunta ja sen keskuskylä Ségoun alueen Blan piirissä Malissa. Se sijaitsee Banijoen varrella 70 kilometriä Blasta koilliseen. Kunnassa on 13 800 asukasta.


title: Fani (Mali)

text: Fanin kunta rajoittuu etelässä Blan piirin Koulandougoun ja Yangasson, lännessä Korodougoun, pohjoisessa Ségoun piirin Katiénan ja Fatinén ja idässä Sanin piirin N’Goan ja Djéguenan kuntiin.


title: Fani (Mali)

text: Entisestä Yangasson arrondissementista erotettuun kuntaan kuuluu 18 kylää. Asukkaista 70 % on bambaroita ja loput markoja, bozoja ja fulbeja. Vallitseva uskonto on islam.


title: Fani (Mali)

text: Banijoella sijaitsee vuonna 2007 valmistunut Talon säännöstelypato, joka mahdollistaa 75 630 hehtaarin peltoalan keinokastelun. Padon kautta kulkee uusi tie Yangassosta Cinzanaan.


title: Fani (Mali)

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, maissi, riisi, durra, puuvilla, maapähkinä, lehmänpapu ja maapapu. Kotieläimiä ovat naudat, lampaat, vuohet, aasit ja siat. Lisäksi harjoitetaan kalastusta, keräilyä, käsityöammatteja ja pienimuotoista kaupankäyntiä. Fanissa pidetään viikottaiset markkinat.


title: Fani (Mali)

text: Palveluihin kuuluvat kuusi alakoulua, yläkoulu, koulutus- ja kehittämiskeskus (CED) ja terveyskeskus. Puhtaan juomaveden saatavuus on 90 %. Kunnassa ei ole sähköverkkoa.


title: Koverolampi

text: Koverolampi on Pirkanmaalla Ikaalisissa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Koverolampi on osa Juurijärven-Hulppojärven valuma-aluetta. Kovero kuuluu Seitsemisen kansallispuistoon.


title: Koverolampi

text: Lammen pituus on 450 metriä, leveys 400 metriä ja sen pinta-ala on 7,5 hehtaaria. Se sijaitsee Seitsemisen kansallispuistossa Koveronnevan eteläpäässä. Siihen on kaivettu kaksi suo-ojaa, joista itäinen on samalla lammen laskuoja. Sen rantaviivan pituus on 1,8 kilometriä. Lampi on autio, mutta sen eteläpuolella sijaitsee entinen Koveron maatila. Maatilan kautta kulkee Koveronnevan ylittävä maantie, joka ohittaa Kirkaslammen. Koverolammen länsipuolelta kulkee kansallispuiston reitistöön kuuluva kävelypolku.


title: Koverolampi

text: Lammen luonaiskulmalla sijaitsee yöpymis- ja nuotiopaikka, jonka yhteydessä on myös käymälä. Koveron kruunumetsätorppa toimii kansallispuiston museona ja sieltä saa myös vettä kaivosta.


title: Forza Motorsport 6

text: Forza Motorsport 6 on Turn 10 Studiosin kehittämä ja Microsoft Game Studiosin julkaisema ajopeli. Peli julkaistiin Xbox Onelle vuonna .


title: Aimo Jäderholm

text: Aimo Erkki Jäderholm (28. elokuuta 1916 Helsinki – 10. toukokuuta 2012 Helsinki) oli suomalainen toimitusjohtaja, lyhytelokuvien ohjaaja ja kuvaaja ja elokuvaneuvos.


title: Aimo Jäderholm

text: Jäderholm oli vuodesta 1938 alkaen Suomi-Filmi Oy:n palveluksessa laboratorioapulaisena, kuvausryhmien apumiehenä ja stuntratsastajana. Vuodesta 1946 alkaen hän toimi Suomi-Filmin lyhytkuvaosaston elokuvaajana tehden tilaustyönä elokuvaesitysten alkupaloja ja uutisfilmejä. Vuonna 1957 Jäderholm perusti yhdessä vaimonsa Kirstin kanssa Sektor-Filmi Oy:n joka tuotti 35 millimetrin tilaus- ja mainoselokuvia. Sektor-Filmi toimi vuoteen 1985 saakka ja viimeisen elokuvansa Jäderholm kuvasi 1990. Hän sai elokuvaneuvoksen arvonimen 1979.


title: Aimo Jäderholm

text: Eläkkeellä ollessaan Jäderholm kirjoitti Espanjassa 1990-luvulla laajan omaelämäkerrallisen teoksen "Kultainen kamera" joka julkaistiin 2002.


title: Belize kesäolympialaisissa 2016

text: Belize osallistui kesäolympialaisiin 2016. Sitä edusti kolme urheilijaa kahdessa lajissa. Joukkueen lipunkantajana sekä avajaisissa että päättäjäisissä toimi pikajuoksija Brandon Jones.


title: Benin kesäolympialaisissa 2016

text: Benin osallistui kesäolympialaisiin 2016. Sitä edusti kuusi urheilijaa neljässä lajissa. Joukkueen lipunkantajana sekä avajaisissa että päättäjäisissä toimi miekkailija Yémi Apithy.


title: TrackMania Turbo

text: TrackMania Turbo (lyhennettynä TMT) on Nadeon kehittämä ja Ubisoftin julkaisema ajopeli. Peli julkaistiin PlayStation 4 ja Xbox One -alustoille Etelä-Amerikassa 22. maaliskuuta 2016 ja koko maassa 24. maaliskuuta 2016. Microsoft Windowsille se julkaistiin 24. maaliskuuta 2016.


title: Käsipallo kesäolympialaisissa 2016 – miesten turnaus

text: Miesten käsipalloturnaus vuoden 2016 kesäolympialaisissa alkoi 7. elokuuta ja päättyy 21. elokuuta. Ottelut pelataan Future Arenassa. Kultaa saavutti Tanska voitettuaan loppuottelussa Ranskan. Pronssia voitti Saksa.


title: Käsipallo kesäolympialaisissa 2016 – naisten turnaus

text: Naisten käsipalloturnaus vuoden 2016 kesäolympialaisissa alkoi 6. elokuuta ja päättyy 20. elokuuta. Ottelut pelattiin Future Arenassa. Turnaukseen osallistui 12 maata. Olympiakultaa voitti Venäjä, jolle mestaruus oli ensimmäinen. Loppuottelussa se voitti Ranskan. Kolmanneksi sijoittui Norja.


text: Norja voitti sekä Euroopan-mestaruuskilpailut että maailmanmestaruuden, joten lopputurnaukseen karsiutui Euroopan-mestaruuskilpailujen toinen Espanja.


title: Bhutan kesäolympialaisissa 2016

text: Bhutan osallistui kesäolympialaisiin 2016. Sitä edusti kaksi urheilijaa kahdessa lajissa. Joukkueen lipunkantajana avajaisissa toimi jousiampuja Karma ja päättäjäisissä puolestaan ampuja Kunchang Lenzu. Kyseessä oli maan yhdeksäs esiintyminen olympialaisissa.


title: Sistranda

text: Sistranda on kylä Frøyan kunnassa Norjassa. Sistranda sijaitsee noin neljä kilometriä Hammarvikasta pohjoiseen. Kylässä oli 810 asukasta vuonna 2013 ja sen pinta-ala oli 0,85 neliökilometriä.


title: Väinö Tuomaala

text: Väinö Oskari Tuomaala (30. elokuuta 1916 Evijärvi – 2. huhtikuuta 1975 Kurikka) oli suomalainen kansanperinteen kerääjä, museomies ja kotiseutuneuvos.


title: Väinö Tuomaala

text: Tuomaalan vanhemmat olivat talollinen Kaarle Kustaa Matinpoika Tuomaala ja Maria Seliina Marintytär Lahti. Tuomaala kävi Vaasan kauppakoulun ja toimi sitten Järvikunnan Osuuskaupan, Lappajärven Osuuskaupan ja Osuusliike Virtain myymälänhoitajana vuosina 1938–1945. Tämän jälkeen Tuomaala oli Etelä-Pohjanmaan maakuntaliiton palveluksessa kotiseutusihteerinä ja vt. toiminnanjohtajana 1945–1966. Hän oli maakuntaliiton hallituksen jäsen 1939–1945.


title: Väinö Tuomaala

text: Tuomaala oli lisäksi muun muassa Etelä-Pohjanmaan Nuorisoseuran kotiseutusihteerinä 1950–1953, Etelä-Pohjanmaan Pienteollisuusliiton sihteerinä 1950–1953 ja Suomen Kulttuurirahaston Etelä-Pohjanmaan rahaston asiamiehenä 1963–1975. Hän toimi sukututkimuksen opettajana Seinäjoen työväenopistossa 1964–1975. Tuomaala sai Seinäjoen kaupungin kulttuuripalkinnon, ja vuonna 1969 hän sai ensimmäisenä Suomessa kotiseutuneuvoksen arvonimen.


title: Väinö Tuomaala

text: Tuomaala keräsi runsaasti kansanperinnettä, kuten kansantarinoita, paikannimitietoja ja murresanastoa. Tuomaalaa enemmän kansanperinneaineistoa ovat keränneet vain Elias Lönnrot ja Samuli Paulaharju. Hän teki kansanperinteen keruumatkoja keskittyen erityisesti Etelä-Pohjanmaan alueeseen sekä perusti useita pitäjä- ja nuorisoseuroja. Hän perusti vuonna 1960 kotikyläänsä Evijärven Kerttuankylään Suomen suurimman talonpoikaismuseotalon, Väinöntalon – Järviseudun Museon, joka koostuu 19 eri rakennuksesta ja jossa on koottuna noin 20 000 museoesinettä.


title: Väinö Tuomaala

text: Tuomaala kuoli liikenneonnettomuudessa vuonna 1975. Väinö Tuomaalan poika on kansanedustaja Juhani Tuomaala.


title: Erkki Lahti (kuvanveistäjä)

text: Lahti veisti Ähtävän, Ilmajoen, Lappajärven, Kruunupyyn ja Pedersören kirkkojen puiset vaivaisukot. Kirjailija Antti Tuuri on tehnyt vuonna 1983 Lahdesta näytelmän nimeltä "Pittipoika".


title: Luettelo uinnin olympiamitalisteista

text: Uinti on yksi kesäolympialaisten alkuperäisistä lajeista, se on ollut lajivalikoimassa vuodesta 1896 alkaen. Menestynein maa olympialaisten uinnissa on ylivoimaisesti Yhdysvallat.


title: Evan McMullin

text: Evan McMullin (s. 2. huhtikuuta 1976 Provo, Utah) on yhdysvaltalainen entinen CIA-agentti, joka oli sitoutumattomana ehdokkaana Yhdysvaltain presidentinvaaleissa 2016. McMullin työskenteli CIA:ssa vuosina 1999–2011. Sen jälkeen hän on työskennellyt investointipankki Goldman Sachsissa, uudelleen valtion palveluksessa kansallisen turvallisuuden neuvonantajana vuodesta 2013 sekä vuodesta 2015 edustajainhuoneen republikaanisen ryhmän palveluksessa.


title: Evan McMullin

text: McMullin opiskeli Brigham Youngin yliopistossa ja suoritti myöhemmin MBA-tutkinnon Whartonissa. McMullin on mormoni, ja hän oli kaksi vuotta lähetyssaarnaajana Brasiliassa. CIA:ssa työskennellessään hän oli peitetehtävissä 10 vuotta.


title: Evan McMullin

text: Vuoden 2016 elokuussa McMullin ilmoitti lähtevänsä presidentinvaaliehdokkaaksi. Hän kuului republikaaniseen puolueeseen, mutta lähti vaaleihin sitoutumattomana ehdokkaana. Lokakuussa hän nousi joissakin kannatusmittauksissa suosituimmaksi ehdokkaaksi Utahin osavaltiossa, jonka asukkaista noin 60 prosenttia on mormoneja. Koko maassa mormoneja on 1,6 prosenttia. Republikaanit ovat voittaneet äänienemmistön Utahissa edellisissä 12 presidentinvaaleissa, ja mikäli McMullin olisi voittanut Utahissa, se olisi ollut ensimmäinen kerta lähes 40 vuoteen, kun joku voittaisi minkään osavaltion valitsijamiehet kahden suurimman puolueen ulkopuolelta.


title: Evan McMullin

text: McMullinin strategiana oli yrittää saada sen verran valitsijamiehiä (Utahilla on kuusi), ettei kumpikaan pääehdokkaista, Hillary Clinton tai Donald Trump, saisi voittoon vaadittavia 270 valitsijamiestä, jolloin Yhdysvaltain edustajainhuone valitsee presidentin kolmesta eniten ääniä saaneista. Viimeisin edustajainhuoneen valitsema presidentti oli John Quincy Adams vuonna 1824. McMullin jäi kuitenkin kolmanneksi Utahissa saatuaan äänistä 20,6 prosenttia. Trump sai noin 47 ja Clinton noin 28 prosenttia osavaltion äänistä. Koko maan äänistä McMullin sai 0,54 prosenttia, noin 730 000 ääntä.


title: Evan McMullin

text: McMullinin varapresidenttiehdokas oli republikaanisessa puolueessa työskennellyt digitaalisen median konsultti Mindy Finn.


title: Evan McMullin

text: McMullin on naimaton.


title: Tadao Uesako

text: Tadao Uesako (, 14. lokakuuta 1921 Hamada, Shimane – 20. lokakuuta 1986) oli japanilainen telinevoimistelija ja olympiamitalisti.


title: Tadao Uesako

text: Uesako kilpaili Helsingin kesäolympialaisissa 1952 jokaisella telineellä. Ottelussa hän oli 15:s, ja joukkuekilpailussa Japani oli viides. Yksittäisillä telineillä Uesako voitti permannolla hopeaa ja hypyssä pronssia. Muilla telineillä hän sijoittui parhaimmillaan 35:nneksi.


title: Tåsinge

text: Tåsinge (Taasinge) on saari Fynin eteläpuolella. Sen pinta on 70 km² ja väkiluku 6 111. Se kuuluu Svendborgin kuntaan. Suurin taajama on Vindeby.


title: Tåsinge

text: Pohjoisessa on silta, joka yhdistää Tåsingen Fyniin ja Svendborgiin. Kaakossa on kaksi siltaa Siøn saaren kautta Langelandiin, josta voi jatkaa lautalla Lollandiin.


title: Tåsinge

text: Sixten Sparre ja Elvira Madigan karkasivat Tåsingeen, ja heidät on haudattu Landetin hautausmaalle.


title: Tåsinge

text: Saarella on Valdemars Slot, jonka kuningas Kristian IV rakensi pojalleen Valdemar Christianille.


title: Erkki Lahti

text: Erkki Lahti -nimisiä henkilöitä ovat:


title: Jerzy Jokiel

text: Jerzy Paweł ”Horst” Jokiel (s. 9. elokuuta 1931 Ruda Śląska) on puolalainen kilpauransa päättänyt telinevoimistelija ja olympiamitalisti.


title: Jerzy Jokiel

text: Jokiel kilpaili sekä Helsingin kesäolympialaisissa 1952 että Rooman kesäolympialaisissa 1960 jokaisella telineellä. Helsingissä hän saavutti permannolla hopeaa. Hänen parhaat muut olympiasijoituksensa olivat permannon ja ottelun kymmenennet sijat Roomassa ja ottelun 13:s sija Helsingissä. Jokielin vaimo oli voimistelun olympiamitalisti Dorota Jokiel. Myös heidän tyttärensä oli olympiafinaalitason telinevoimistelija.


title: EGOT

text: EGOT on kirjainlyhenne, joka tulee sanoista Emmy, Grammy, Oscar ja Tony. Se tarkoittaa henkilöä, joka on voittanut Yhdysvaltojen neljä merkittävintä viihdealan palkintoa: televisioalan Emmyn, musiikkialan Grammyn, elokuva-alan Oscarin ja teatterialan Tonyn. Kukin palkinto myönnetään kulttuurialan eri osa-alueelta ja siksi vain muutama taiteilija on saavuttanut kaikki neljä palkintoa. EGOTin saamista pidetäänkin suurena saavutuksena viihdealalla.


title: EGOT

text: 15 taiteilijaa on saavuttanut kaikki neljä palkintoa.


title: Dmytro Leonkin

text: Dmytro Mаksymovytš Leonkin (, , 16. joulukuuta 1928 Mys Dobroi Nаdeždy, Venäjän SFNT – 1980 Lviv, Ukrainan SNT) oli Neuvostoliittoa edustanut telinevoimistelija ja olympiavoittaja.


title: Dmytro Leonkin

text: Leonkin kilpaili Helsingin kesäolympialaisissa 1952 jokaisella telineellä. Hän voitti joukkuekilpailussa kultaa ja renkailla pronssia. Muilla telineillä hänen paras sijoituksensa Helsingissä oli hypyn 12. sija.


title: Iosif Berdijev

text: Iosif Konstantinovitš Berdijev (, 26. marraskuuta 1924 Ašgabat, Turkmenistanin SNT – 27. helmikuuta 1992 Kiova, Ukraina) oli Neuvostoliittoa edustanut telinevoimistelija ja olympiavoittaja.


title: Iosif Berdijev

text: Berdijev kilpaili Helsingin kesäolympialaisissa 1952 jokaisella telineellä. Hän voitti joukkuekilpailussa kultaa ja sijoittui ottelussa kymmenenneksi. Yksittäisillä telineillä hänen paras sijoituksensa oli hypyn seitsemäs sija.


title: Vladimir Beljakov

text: Vladimir Timofejevitš Beljakov (, 2. tammikuuta 1918 Dmitrov, Venäjän neuvostotasavalta – 21. toukokuuta 1996 Moskova, Venäjä) oli Neuvostoliittoa edustanut telinevoimistelija ja olympiavoittaja.


title: Vladimir Beljakov

text: Beljakov kilpaili Helsingin kesäolympialaisissa 1952 jokaisella telineellä. Hän voitti joukkuekilpailussa kultaa ja sijoittui ottelussa kuudenneksi. Yksittäisillä telineillä hän sijoittui kymmenen parhaan joukkoon myös hevosella (seitsemäs) ja nojapuilla (kahdeksas).


title: Mihail Perlman

text: Mihail Romаnovitš Perlmаn (myös Perelman, , 21. maaliskuuta 1921 Moskova, Venäjän SFNT – 8. elokuuta 2002 Moskova, Venäjä) oli Neuvostoliittoa edustanut telinevoimistelija ja olympiavoittaja.


title: Mihail Perlman

text: Perlman kilpaili Helsingin kesäolympialaisissa 1952 jokaisella telineellä. Hän voitti joukkuekilpailussa kultaa ja sijoittui ottelussa 11:nneksi. Yksittäisillä telineillä hän sijoittui parhaimmillaan hevosella neljänneksi.


title: Go-Nara

text: Go-Nara (; 26. tammikuuta 1495 – 27. syyskuuta 1557) oli perinteisen japanilaisen tiedon mukaisesti Japanin 105. keisari. Hän oli vallassa Sengoku-kaudella vuosina 1526–1557. Vanhassa englanninkielisessä kirjallisuudessa hänestä käytetään myös nimitystä Nara II.


title: Go-Nara

text: Go-Nara oli Go-Kashiwabaran toinen poika. Hänen äitinsä oli Fujiwara Fujiko. Go-Nara nousi keisariksi isänsä kuoltua vuonna 1526 ja oli vallassa 31 vuotta. Hän kuoli vuonna 1557, jolloin hänen vanhin poikansa Ōgimachi peri vallan.


title: Jean Tschabold

text: Jean Louis Tschabold (25. joulukuuta 1925 – 29. huhtikuuta 2012 Épalinges) oli sveitsiläinen telinevoimistelija, olympiamitalisti ja maailmanmestari.


title: Jean Tschabold

text: Tschabold saavutti Helsingin kesäolympialaisissa 1952 hopeaa joukkuekilpailusta. Ottelussa hän sijoittui kahdeksanneksi ja yksittäisillä telineillä hän sijoittui kolmesti kymmenen parhaan joukkoon oltuaan nojapuilla viides, rekillä kuudes ja hevosella kahdeksas. Joukkuekilpailussa Tschabold voitti myös maailmanmestaruuden Baselissa 1950 ja MM-pronssia Roomassa 1954.


title: Jean Tschabold

text: Tschabold voitti myös useita Sveitsin mestaruuksia ja toimi kilpauransa jälkeen lajin televisiokommentaattorina. Hän kuoli 86-vuotiaana 29. huhtikuuta 2012.


title: Hans Schwarzentruber

text: Johannes ”Hans” Schwarzentruber (25. maaliskuuta 1929 Luzern – 23. marraskuuta 1982 Luzern) oli sveitsiläinen telinevoimistelija ja olympiamitalisti.


title: Hans Schwarzentruber

text: Schwarzentruber saavutti Helsingin kesäolympialaisissa 1952 hopeaa joukkuekilpailusta. Hän kilpaili myös Rooman kesäolympialaisissa 1960, missä Sveitsi oli joukkuekilpailun kahdeksas. Henkilökohtaisissa olympiakilpailuissa Schwarzentruber sijoittui vain kerran 30 parhaan joukkoon oltuaan Helsingissä nojapuilla 18:s. Hän saavutti joukkuekilpailussa myös MM-pronssia Roomassa 1954.


title: Dirt Rally

text: Dirt Rally (tyylitelty DiRT Rally) on Codemastersin kehittämä ja julkaisema ajopeli. Peli julkaistiin Microsoft Windowsille 7. joulukuuta 2015. PlayStation 4lle ja Xbox Onelle se julkaistiin 5. huhtikuuta 2016 ja Linuxille 2. maaliskuuta 2017.


title: Dirt Rally

text: Peli keskittyy ralli-kilpailemiseen ja lisää rallicross- sekä vuorinousu-moodit.


title: Dirt Rally

text: Codemaster on ilmoittanut blogissaan 26. syyskuuta 2018 seuraajan "Dirt Rally 2.0:n" tulevan 26. helmikuuta 2019.


title: Dirt Rally

text: Peli on saanut neljä viidestä tähdestä Muropaketin arvostelussa.


title: Dirt Rally

text: V2.fi antoi pelille neljä tähteä viidestä arvostelussaan.


title: Walter Lehmann

text: Walter Lehmann (13. tammikuuta 1919 – 23. syyskuuta 2017) oli sveitsiläinen telinevoimistelija, olympiamitalisti ja maailmanmestari.


title: Walter Lehmann

text: Lehmann saavutti Lontoon kesäolympialaisissa 1948 hopeamitalit ottelusta, rekiltä ja joukkuekilpailusta ja sijoittui renkailla neljänneksi, nojapuilla viidenneksi ja hypyssä kahdeksanneksi. Lehmann kamppaili Lontoossa mitaleistaan muun muassa suomalaista Veikko Huhtasta vastaan. Kaksi vuotta myöhemmin Baselin koti-MM-kilpailuissa Lehmann sai jälleen kovimman vastuksen maanmiehiltään ja suomalaisilta, etenkin Olavi Rovelta. Lehmann onnistui kuitenkin voittamaan kolme kultamitalia ja lisäksi kolme MM-pronssia.


title: Forza Horizon 3

text: Forza Horizon 3 on Playground Gamesin kehittämä ja Microsoft Studiosin julkaisema avoimen pelimaailman ajopeli. Se julkaistiin syyskuussa 2016 Windowsille ja Xbox Onelle. Peli on jatkoa vuonna 2014 ilmestyneelle "Forza Horizon 2" -pelille.


title: Ernst Gebendinger

text: Ernst Gebendinger (10. helmikuuta 1926 Winterthur – 23. toukokuuta 2017 Winterthur) oli sveitsiläinen telinevoimistelija, olympiamitalisti ja maailmanmestari.


title: Ernst Gebendinger

text: Gebendinger saavutti Helsingin kesäolympialaisissa 1952 hopeaa joukkuekilpailusta. Henkilökohtaisissa olympiakilpailuissa hän sijoittui parhaimmillaan hevosella 25:nneksi. Baselin koti-MM-kilpailuissa 1950 Gebendinger voitti maailmanmestaruudet permannolla ja hypyssä sekä joukkuekilpailussa.


title: Ernst Gebendinger

text: Gebendinger kuoli synnyinkaupungissaan Winterthurissa 91-vuotiaana 23. toukokuuta 2017.


title: Ernst Fivian

text: Ernst Fivian (s. 12. elokuuta 1931 Thun) on sveitsiläinen kilpauransa päättänyt telinevoimistelija, olympiamitalisti ja Euroopan mestari.


title: Ernst Fivian

text: Fivian saavutti Helsingin kesäolympialaisissa 1952 hopeaa joukkuekilpailusta. Hän kilpaili myös Rooman kesäolympialaisissa 1960, missä Sveitsi sijoittui joukkuekilpailussa kahdeksanneksi. Henkilökohtaisissa olympiakilpailuissa Fivian sijoittui parhaimmillaan seitsemänneksi hypyssä Helsingissä ja permannolla Roomassa. EM-kilpailuista Fivian saavutti permannolta kultamitalin vuonna 1959 ja kaksi hypyn pronssia.


title: John Westin

text: John Westin (s. 19. toukokuuta 1992 Kramfors, Ruotsi) on ruotsalainen jääkiekkoilija, joka pelaa kotimaansa toiseksi korkeimmalla sarjatasolla HockeyAllsvenskan-joukkue Timrå IK:ssa. Hän on pelipaikaltaan vasen laitahyökkääjä. Eliteprospects.com -sivuston mukaan Westin pelaa useimmiten rikkovassa roolissa alemmissa ketjuissa sekä luistelee ja taklaa kovaa. Hänen hyökkäyspään taitonsa ovat rajalliset, mutta Westin osaa kuitenkin tehdä kohtalaisesti myös pisteitä.


title: John Westin

text: Westinin kasvattajaseura on Kramfors-Alliansen, jossa hän pelasi ensimmäiset miesten pelinsä jo 15-vuotiaana Ruotsin II-divisioonassa kaudella 2007–2008. Westin oli samalla kaudella seuran J18-junioreiden paras pistemies ja maalintekijä tehoilla 24+17=41. Kaudeksi 2008–2009 hän siirtyi MODO Hockeyn junioreihin. Westin voitti J18 Allsvenskanin pudotuspeleissä seuran sisäisen maalipörssin ja jakoi sisäisen pistepörssin voiton Anton Byströmin kanssa tehoilla 2+6=8. Kaudella 2009–2010 hän oli 16 osumallaan MODO:n J20-junioreiden toiseksi paras maalintekijä Daniel Magnussonin jälkeen.


title: John Westin

text: Toukokuussa 2010 Westin teki MODO:n kanssa kolmivuotisen Elitserien-sopimuksen. Montréal Canadiens varasi hänet seitsemännellä kierroksella 207. pelaajana . Samana kesänä hänet varasi myös Metallurg Novokuznetsk 165. pelaajana . Westinin kausi 2010–2011 jäi lyhyeksi harjoituskaudella tulleen käsivamman vuoksi. Hän palasi kaukaloihin kevätkaudella ja pelasi ensimmäisen ja kauden ainoaksi jääneen Elitserien-ottelunsa 19. helmikuuta 2011 Djurgårdens IF:ää vastaan. J20 SuperElitin runkosarjassa Westin pelasi 11 ottelua. Varsinaisella Elitserienin tulokaskaudellaan 2011–2012 hän teki 38 runkosarjaottelussa tehot 1+1=2.


title: John Westin

text: Elokuun 2012 lopulla MODO lainasi Westinin koko kauden 2012–2013 ajaksi HockeyAllsvenskanin nousijajoukkue Asplöven HC:n riveihin. Hän teki siellä 34 runkosarjaottelussa tehot 2+1=3, kunnes Westin lainattiin tammikuussa 2013 loppukaudeksi edelleen sarjatasoa alemmas Ruotsin I-divisioonan Östersunds IK:hon. Kaudeksi 2013–2014 hän siirtyi vuoden mittaisella sopimuksella samassa sarjassa pelanneen IF Sundsvall Hockeyn paitaan. Westin oli 23 joukkueen osumallaan joukkueen toiseksi paras maalintekijä Sebastian Selinin jälkeen.


title: John Westin

text: Kaudeksi 2014–2015 Westin siirtyi vuoden mittaisella sopimuksella Allsvenskan-joukkue Timrå IK:hon. Maaliskuussa 2015 hän teki joukkueen kanssa vuoden mittaisen jatkosopimuksen. Vuotta myöhemmin, toukokuussa 2016 Westinin sopimusta jatkettiin jälleen vuodella.


title: John Westin

text: Westin pelasi alle 18-vuotiaiden MM-kilpailuissa vuonna 2010, jolloin hän voitti hopeaa. Westin valittiin myös alkulohkossa Sveitsiä vastaan pelatun ottelun päätteeksi Ruotsin joukkueen ottelun parhaaksi pelaajaksi. Yhteensä hän on pelannut kuusi nuorten ja kymmenen poikien maaottelua.


title: John Westin

text: Westinin isoveli Jens pelaa puolustajana Johnin joukkuetoverina Timråssa.


title: Gran Turismo 2

text: Gran Turismo 2 on Polyphony Digitalin kehittämä ja Sony Computer Entertainmentin vuonna 1999 julkaisema ajopeli PlayStation 1:lle. Se kuuluu suosittuun "Gran Turismo" -pelisarjaan.


title: Raymond Dot

text: Raymond Camille Dot (20. joulukuuta 1926 Puteaux – 27. kesäkuuta 2015) oli ranskalainen telinevoimistelija.


title: Raymond Dot

text: Dot kilpaili kolmissa kesäolympialaisissa. Lontoossa 1948 hän jäi neljänneksi permannolla, rekillä ja joukkuekilpailussa. Parhaimmillaan hän oli Helsingissä 1952 joukkuekilpailussa 12:s ja Melbournessa 1956 rekillä kymmenes. Maailmanmestaruuskilpailuissa Dot'n huippuhetki osui Baseliin 1950, missä hän voitti ainoana ei-suomalaisena tai -sveitsiläisenä yksittäisen telineen mitalin, pronssimitalit permannolta, nojapuista ja joukkuekilpailusta.


title: Raymond Dot

text: Dot kuoli 88-vuotiaana 27. kesäkuuta 2015.


title: Gran Turismo (videopeli)

text: Gran Turismo on Polyphony Digitalin kehittämä ja Sony Computer Entertainmentin vuonna 1997 julkaisema ajopeli PlayStation 1:lle. Peli on suositun "Gran Turismo" -pelisarjan ensimmäinen osa.


title: Gran Turismo (videopeli)

text: Peli on myynyt 10,85 miljoonaa kappaletta mailmanlaajuisesti maaliskuuhun 2013 mennessä.


title: Formula One Arcade

text: Formula One Arcade on Studio 33 kehittämä ja Sony Computer Entertainmentin julkaisema ajopeli. Peli julkaistiin 19. heinäkuuta 2001 PlayStationille. Peli sisältää kaikki Formula 1 -kauden 2001 tallit, kuljettajat ja radat.


title: Pia Nybäck

text: Pia Nybäck (omaa sukua Julin, s. 26. joulukuuta 1969) on suomalainen ampuja ja maailmanmestari. Hänet valittiin Ampumaurheiluliiton puheenjohtajaksi vuonna 2012. Lisäksi hän toimii Suomen Olympiakomitean hallituksessa.


title: Pia Nybäck

text: Pia Nybäck (tuolloin sukunimellä Julin) voitti kaksoistrapin MM-kultaa vuonna 1999 ja EM-kultaa vuonna 1998. Sydneyn olympialaisissa vuonna 2000 hän sijoittui 13:nneksi. Hän kilpaili taitoluistelussa kansallisella tasolla vuosina 1980–87.


title: Pia Nybäck

text: Koulutukseltaan Nybäck on diplomi-insinööri Teknillisestä korkeakoulusta vuodelta 1997. Lisäksi hän on suorittanut Executive MBA (EMBA) -johtamiskoulutuksen Turun kauppakorkeakoulussa vuonna 2009. Hän on toiminut muun muassa Fiskarsissa tehtaanjohtajana.


title: Fiat Uno (2010)

text: Fiat Uno (Typ 327) on Fiatin vuodesta 2010 lähtien Etelä-Amerikan markkinoille valmistama pieni henkilöautomalli. Se muistuttaa ulkoisesti huomattavan paljon Euroopassa myytävää Fiat Pandaa, mutta on kooltaan tätä hieman suurempi. Vuonna 2013 esitelty pakettiautomalli Fiorino perustuu Unon tekniikkaan.


title: Fiat Uno (2010)

text: Unossa on voimanlähteenä 1,0- (75 hv) tai 1,4-litrainen (85 hv) moottori, jotka molemmat toimivat etanolilla ja bensiinillä sekoitussuhteen ollessa vapaa.


title: Fiat Uno (2010)

text: Syksyllä 2014 Uno koki pienen kasvojenkohotuksen, jossa muun muassa uudistettiin sen keulan ilmettä. 1,4-litraiseen moottoriin tuli start/stop-järjestelmä.


title: Beguené

text: Beguené (myös "Benguènè") on maalaiskunta ja sen keskuskylä Ségoun alueen Blan piirissä Malissa. Se sijaitsee Banijoen varrella 85 kilometriä Blasta länteen. Kunnassa on 11 900 ja keskuskylässä 1 200 asukasta.


title: Beguené

text: Beguenén kunta rajoittuu lännessä Blan piirin Falon, pohjoisessa Nialan ja Blan ja idässä Somasson kuntiin sekä etelässä Sikasson alueeseen.


title: Beguené

text: Kuntaan kuuluu 9 kylää. Asukkaat ovat etupäässä bambaroita. Yleisin uskonto on islam. Animismi on katoamassa.


title: Beguené

text: Kunnan liikenneyhteydet ovat heikot. Pääelinkeinot ovat maanviljely, karjanhoito ja kaupankäynti. Tärkeimmät viljelykasvit ovat puuvilla, hirssi, durra, maissi, maapähkinä ja pullokurpitsa. Kotieläimiä ovat naudat, lampaat, vuohet ja aasit. Palveluihin kuuluvat neljä alakoulua, koulutus- ja kehittämiskeskus (CED), kolme lukutaitokeskusta ja koraanikoulua sekä terveyskeskus.


title: Jyväskylän suurajot 1993

text: Jyväskylän suurajot 1993 olivat 43. Jyväskylän suurajot, ja ne järjestettiin 27.-29. elokuuta 1993. Se oli rallin maailmanmestaruuskauden 1993 yhdeksäs osakilpailu.


title: Jyväskylän suurajot 1993

text: Kilpailuun ilmoittautui 116 autokuntaa. Mukana olivat tehdastalleista Toyota (Didier Auriol, Juha Kankkunen ja Hannu Mikkola), Subaru (Ari Vatanen ja Markku Alén), Mitsubishi (Kenneth Eriksson ja Armin Schwarz), ja Ford (Malcolm Wilson ja Sebastian Lindholm). Lancian Carlos Sainz puuttui kilpailusta tänäkin vuonna, samoin kuin Fordin tehdaskuljettajat Massimo Biasion ja Francois Delecour. Tommi Mäkinen oli mukana Astra-teamin ilmoittamalla Lancialla.


title: Jyväskylän suurajot 1993

text: Kankkusen kartanlukija Juha Piironen oli sairastunut aivoverenvuotoon Argentiinan rallin harjoituksissa. Piirosen tuuraajaksi Argentiinaan valittu Nicky Grist oli puolestaan jo ilmoittautunut Suurajoihin Armin Schwarzin kartanlukijaksi, joten Kankkusen kartanlukijana Suurajoissa oli ranskalainen Denis Giraudet.


title: Jyväskylän suurajot 1993

text: Autoista MM-tason ensiesiintymisensä teki Subaru Impreza.


title: Jyväskylän suurajot 1993

text: Reitin pituus oli 1555,92 km, josta erikoiskokeita 507,53 km. Kolmen vuoden jälkeen reitti oli palautettu jälleen kolmipäiväiseksi, ja reitin runko vastasi vuoden 1989 rakennetta siten, että perjantaina suunnattiin Pieksämäen suuntaan, josta palattiin Harjun erikoiskokeelle, jonka jälkeen käytiin lyhyellä lenkillä Jyväskylän länsipuolella.


title: Jyväskylän suurajot 1993

text: Ensimmäistä kertaa MM-rallihistoriansa aikana Suurajot ei alkanut yleisöerikoiskokeella, vaan ensimmäinen erikoiskoe oli Valkola. Laajavuoren yleisöerikoiskoetta ei myöskään ajettu kilpailun aikana ollenkaan.


title: Jyväskylän suurajot 1993

text: Juha Kankkunen teki pohjat ensimmäisellä erikoiskokeella ja piti johtonsa rallin loppuun asti lukuun ottamatta EK 26:tta, jolloin Ari Vatanen onnistui nousemaan hetkeksi johtoon, mutta putosi jälleen toiseksi.


title: Jyväskylän suurajot 1993

text: Kilpailun alussa nähtiin dramatiikkaa, kun Markku Alén keskeytti ensimmäisellä erikoiskokeella pienen ulosajon aiheuttamaan jäähdytinrikkoon. Malcolm Wilson puolestaan kaatoi Fordinsa kahdesti, eikä jatkanut enää jälkimmäisen ulosajon jälkeen.


title: Jyväskylän suurajot 1993

text: Hannu Mikkolalle kilpailu oli uran viimeinen MM-osakilpailu. Hän pääsikin nyt maaliin Suurajoissa ensimmäistä kertaa vuoden 1983 voittonsa jälkeen.


title: Jyväskylän suurajot 1993

text: Paras yksityiskuljettaja oli kahdeksanneksi sijoittunut Lasse Lampi. N-ryhmän voitti Jarmo Kytölehto Mitsubishillään.


title: Emese Szász

text: Emese Judit Szász (s. 7. syyskuuta 1982, Budapest) on unkarilainen kalpamiekkailija ja olympiavoittaja. Szász oli mukana Pekingin olympialaisissa 2008, jolloin hän pääsi toiselle kierrokselle. Lontoossa 2012 hän pääsi suoraan toiselle kierrokselle, mutta hävisi tällöin eteläkorealaiselle Choi In-Jeongille. Rio de Janeiron olympialaisissa 2016 Szász voitti olympiakultaa.


title: Jana Jegorjan

text: Jana Karapetovna Jegorjan () (s. 20. joulukuuta 1993 Jerevan, Armenia) on venäläis-armenialainen säilämiekkailija ja olympiavoittaja. Jegorjan voitti olympiakultaa Rio de Janeiron olympialaisissa 2016 sekä yksilö- että joukkuekilpailussa.


title: Diaramana

text: Diaramana on maalaiskunta ja sen keskuskylä Ségoun alueen Blan piirissä Malissa. Se sijaitsee Banijoen eteläpuolisella tasangolla 50 kilometriä Blasta itään. Kunnassa on 20 100 ja keskuskylässä 5 200 asukasta (vuonna 2009).


title: Diaramana

text: Diaramanan kunta rajoittuu lännessä Blan piirin Samabogon ja pohjoisessa Yangasson kuntiin sekä idässä ja etelässä Sikasson alueeseen.


title: Diaramana

text: Kuntaan kuuluu 14 kylää. Asukkaat ovat bambaroita, miniankoja, fulbeja ja boboja. Yleisimmät kielet ovat bambara ja minianka. Vallitseva uskonto on islam. Lisäksi on kristittyjä ja animisteja.


title: Diaramana

text: Diaramanan kautta kulkee RN6 ja RN12 -maanteiden välinen huonokuntoinen maapohjatie. Paikallisia elinkeinoja ovat maanviljely, karjanhoito, kalastus, metsien hyödyntäminen ja kaupankäynti. Tärkeimmät viljelykasvit ovat hirssi, maissi, riisi, durra, puuvilla, maapähkinä, lehmänpapu ja maapapu. Kotieläimiä ovat naudat, lampaat, aasit, siat ja vuohet. Diaramanassa ja eräissä muissa kylissä pidetään viikottaiset markkinat. Palveluihin kuuluvat kaksi lastentarhaa, kymmenen alakoulua, kaksi yläkoulua, koulutus- ja kehittämiskeskus (CED), lukutaitokeskuksia ja koraanikouluja, kulttuurikeskus, kaksi terveyskeskusta ja neuvola.


title: Shimanemaru-luokka

text: Shimanemaru-luokka oli keisarillisen Japanin laivaston kahden aluksen muodostama saattuetukialusluokka.


title: Diena (Mali)

text: Diena (myös "Diéna") on maalaiskunta ja sen keskuskylä Ségoun alueen Blan piirissä Malissa. Se sijaitsee Banijoen varrella 95 kilometriä Blasta pohjoiseen. Kunnassa on 9 500 ja keskuskylässä 4 500 asukasta (vuonna 2009).


title: Diena (Mali)

text: Dienan kunta rajoittuu idässä Blan piirin Tounan, etelässä Nialan, Tiemenan ja Falon, lännessä Ségoun piirin Saminén ja pohjoisessa Cinzanan kuntiin.


title: Diena (Mali)

text: Kuntaan kuuluu viisi kylää. Asukkaat ovat etupäässä bambaroita. Lisäksi on fulbeja. Yleisin kieli on bambara. Vallitsevat uskonnot ovat islam ja kristinusko.


title: Diena (Mali)

text: Kunnan liikenneyhteydet ovat heikot. Paikallisia elinkeinoja ovat maanviljely, karjanhoito, kalastus ja pienimuotoinen kaupankäynti. Tärkeimmät viljelykasvit ovat hirssi, maissi, puuvilla, durra, vesimeloni, pullokurpitsa ja riisi. Kotieläimiä ovat naudat, vuohet ja siipikarja. Dienassa pidetään viikottaiset markkinat. Palveluihin kuuluvat kolme alakoulua, kaksi koulutus- ja kehittämiskeskusta (CED) ja terveyskeskus.


title: Miska Fredman

text: Miska Fredman (s. 1977) on suomalainen pelisuunnittelija ja Ironspine-roolipelikustantamon perustaja. Hänen tunnetuimpia kirjoitustöitään ovat "Astraterra"- ja "Sotakarjut"-roolipelit. Roolipelien julkaisemisen lisäksi Fredman tunnetaan roolipelikarttataiteilijana.


title: Miska Fredman

text: Fredman on julkaissut roolipeliteokset "Heimot" (2006), "ENOC – Operaatio Eisenberg" (2009), "Generian Legendat" (2011), "Kärpänen" (2011), "Astraterra" (2014) ja "Sotakarjut" (2017) vuonna 2006 perustamansa Ironspine-roolipelikustantamon kautta. Marraskuussa 2015 Fredman aloitti kuukauden kestävän #mapvember-kartanpiirtotempauksen, jonka tarkoituksena oli piirtää ja julkaista päivittäin yksi roolipelikartta sosiaalisessa mediassa "#mapvember" hashtagillä merkittynä. Parhaillaan Fredmanilla on työn alla "Astraterran" englanninkielinen käännös, "Hyperstorm"-avaruusoopperaroolipeli sekä "Chthonian Highways".


title: Miska Fredman

text: Vuonna 2016 Ropecon palkitsi Miska Fredmanin Kultaisella lohikäärmeellä näkyvästä ja merkittävästä työstä roolipelien suunnittelijana.


title: Anni Vuohijoki

text: Anni Teija Orvokki Vuohijoki (s. 24. toukokuuta 1988 Nakkila) on suomalainen painonnostaja ja entinen voimanostaja.


title: Anni Vuohijoki

text: Vuohijoki on voimanoston nuorten Euroopan mestari vuodelta 2010 ja aikuisten Euroopan mestari vuodelta 2011. Lisäksi hänellä on nuorten MM-pronssi vuodelta 2010 ja aikuisten MM-pronssi vuodelta 2013. Hän on vuodesta 2013 lähtien keskittynyt painonnostoon ja edusti Suomea kesäolympialaisten 2016 painonnostossa sarjassa, jossa sijoittui kymmenenneksi yhteistuloksella (tempaus 85 ja työntö ). EM-kisoissa hän oli kahdeksas vuonna 2016. Vuoden 2017 EM-kisoissa Vuohijoki oli seitsemäs tehtyään SE-tuloksen sekä työnnössä että yhteistuloksessa.


title: Anni Vuohijoki

text: Vuohijoki on kevyin suomalainen nainen, joka on nostanut yhteistuloksena . Anaheimin MM-kilpailussa 2017 hänen sijoituksensa oli 12. Tuloksena syntyi Suomen ennätys: tempaus 90, työntö 112 ja yhteistulos .


title: Anni Vuohijoki

text: Maaliskuussa 2018 Vuohijoki voitti Bukarestin EM-kilpailuissa pronssia sarjassa . Hän ylsi pronssille myös työnnössä. Vuohijoki nosti kilpailussa uuden yhteistuloksen Suomen ennätyksen 203, työnnön SE:n 112 ja sivusi tempauksen SE:tä . Vuohijoki oli painonnoston ensimmäinen suomalainen arvokisamitalisti .


title: Anni Vuohijoki

text: Vuohijoki on valmistunut rakennustekniikan diplomi-insinööriksi Tampereen teknillisestä yliopistosta ja opiskelee lääketiedettä Oulun yliopistossa. Hän työskentelee liikunta- ja valmennusalan yrittäjänä ja asuu Oulussa.


title: Dougouolo

text: Dougouolo on maalaiskunta ja sen keskuskylä Ségoun alueen Blan piirissä Malissa. Se sijaitsee Banijoen eteläpuolisella tasangolla 25 kilometriä Blasta itään. Kunnassa on 8 700 ja keskuskylässä 4 500 asukasta (vuonna 2009).


title: Dougouolo

text: Dougouolon kunta rajoittuu koillisessa Blan piirin Kemenin, kaakossa Samabogon, lounaassa Somasson ja luoteessa Blan kuntiin.


title: Dougouolo

text: Entisestä Blan arrondissementista erotettuun kuntaan kuuluu kuusi kylää. Asukkaat ovat etupäässä miniankoja, bambaroita ja fulbeja. Vallitseva uskonto on islam.


title: Dougouolo

text: Dougouolon ohi kulkee Ségoun, Blan ja Sanin yhdistävä maantie RN6. Paikallisia elinkeinoja ovat maanviljely, karjanhoito, käsityöammatit ja kaupankäynti. Tärkeimmät viljelykasvit ovat hirssi, durra, puuvilla, maapähkinä, lehmänpapu ja maissi. Kotieläimiä ovat naudat, lampaat, aasit, siat ja vuohet. Dougouolossa pidetään viikottain tärkeät markkinat. Palveluihin kuuluvat viisi alakoulua, yläkoulu, kaksi koulutus- ja kehittämiskeskusta (CED) sekä terveyskeskus. Vesihuolto kattaa 93 % tarpeesta.


title: Yamashiomaru-luokka

text: Yamashiomaru-luokka oli Keisarillisen Japanin laivaston kolmen aluksen muodostama saattuetukialusluokka.


title: Aninkaisten Kiinteistövälitys

text: Aninkaisten Kiinteistövälitys Oy on suomalainen, vuonna 1964 perustettu valtakunnallinen kiinteistönvälitysketju. Ketjun liiketoiminta perustuu osittain franchising-yrittäjyyteen. Yrityksessä työskentelee noin sata työntekijää 16 asuntomyymälässä. Yrityksen omistaja ja toimitusjohtaja on Jethro Rostedt.


title: Aninkaisten Kiinteistövälitys

text: Tyyne Blomberg perusti Aninkaisten kiinteistövälityksen vuonna 1964. Yrityksen ensimmäinen nimi oli Aninkaisten välitys. Nimi vaihdettiin, koska se aiheutti väärinkäsityksiä toimialasta. Aninkaisten Kiinteistövälitys on Turun vanhin yksityinen kiinteistönvälitystoimisto.


title: Aninkaisten Kiinteistövälitys

text: Vuonna 1998 Aninkaisten kiinteistövälityksessä aloittanut Jethro Rostedt osti yrityksen vuonna 2004.


title: Aninkaisten Kiinteistövälitys

text: Yritys lisäsi vuonna 2008 välittäjiensä määrää 13 välittäjästä 19:ään ja avasi uuden toimipisteen Martinkadulle. Asuntojen myynti supistui koko Suomessa, mutta Aninkaisten Kiinteistönvälitys pyrki lisäämään toimeksiantoja muun muassa rakentamalla perinteisen asuntokaupan rinnalle toimintaa nettiin nimelle Aninkainen Plus, johon koottiin paikallisia asuntoalan palveluyrityksiä.


title: Aninkaisten Kiinteistövälitys

text: Yritys oli vuonna 2010 Rostedtin mukaan Turun talousalueen suurin yksityinen kiinteistönvälitystoimisto. Sillä oli Turussa kaksi toimistoa ja yksi Aurassa. Samana vuonna yritys avasi franchise-ketjun toimistot Ouluun, Raumalle ja Helsingin Pitäjänmäkeen.


title: Aninkaisten Kiinteistövälitys

text: Vuonna 2012 yrityksen liikevaihto liikevaihto kasvoi 26 prosenttia ja oli 2,1 miljoonaa euroa. Yritys avasi toimiston Tampereelle.


title: Aninkaisten Kiinteistövälitys

text: Seuraavana vuonna Aninkaisten Kiinteistövälitys Oy avasi toimiston kauppakeskus Myyrmannissa. Aiemmin yritys oli välittänyt pääkaupunkiseudulla toimitiloja, mutta nyt mukaan tuli myös asunnonvälitys. Vantaa oli yrityksen 16. paikkakunta, ja sitä seurasivat Espoo, Jyväskylä ja Helsinki.


title: Aninkaisten Kiinteistövälitys

text: Vuonna 2014 yrityksen tulos yli kaksinkertaistui edelliseen vuoteen verrattuna, tulos ennen satunnaisia eriä oli 175 288 euroa.


title: Falo

text: Falo on maalaiskunta ja sen keskuskylä Ségoun alueen Blan piirissä Malissa. Se sijaitsee Banijoen varrella 100 kilometriä Blasta maanteitse länteen. Kunnassa on 41 100 ja keskuskylässä 5 300 asukasta (vuonna 2009).


title: Falo

text: Falon kunnan pinta-ala on 1 377 neliökilometriä. Se rajoittuu koillisessa Blan piirin Dienan, Tiemenan, Nialan ja Beguenén kuntiin, kaakossa Sikasson ja lounaassa Koulikoron alueisiin sekä luoteessa Barouélin piirin Gouendon, Sanandon ja N’Gassolan kuntiin.


title: Falo

text: Kuntaan kuuluu 26 kylää. Asukkaat ovat bambaroita, somonoja, soninkeja, miniankoja, fulbeja ja boboja. Yleisimmät kielet ovat bambara ja fulani. Vallitseva uskonto on islam. Lisäksi on kristittyjä ja animisteja.


title: Falo

text: Kunnan liikenneyhteydet ovat heikot. Paikallisia elinkeinoja ovat maanviljely, karjanhoito, kalastus, metsien hyödyntäminen ja kaupankäynti. Tärkeimmät viljelykasvit ovat hirssi, riisi, durra, puuvilla, maapähkinä, lehmänpapu ja maapapu. Kotieläimiä ovat naudat, lampaat, aasit, siat ja vuohet. Falossa ja kahdeksassa muussa kylässä pidetään viikottaiset markkinat. Palveluihin kuuluu kahdeksan alakoulua, kolme yläkoulua, kymmenen lukutaitokeskusta, kolme koraanikoulua, nuorisotalo, kolme terveyskeskusta ja viisi äitiysneuvolaa. Kolmessa kylässä on vesijohtoverkko.


title: Taru Kuoppa

text: Taru Kuoppa (s. 14. marraskuuta 1983 Kouvola) on suomalainen jousiampuja. Hän edusti Suomea Rion olympialaisissa. Kuopalla on suomenmestaruuskilpailuista aikuisena 2 kultaa, 3 hopeaa ja 1 pronssi ja juniorina 7 kultaa ja 1 hopea. Kuoppa asuu Lahdessa ja edustaa seuratasolla Lahden Vasamaa. Kuoppa lopetti jousiammunnan vuonna 2004, mutta palasi kilpailemaan vuonna 2013. Kuoppa jatkaa uraansa Tokion 2020 olympialaisiin asti.


title: Taru Kuoppa

text: Kuopalla on poika. Hän työskentelee elintarvikemyyjänä.


title: Reprokuvaus

text: Reprokuvaus (sanasta "reproduktio", jäljennös) on kaksiulotteisen kuvan kuten valokuvan tai piirroksen jäljentämistä valokuvaamalla. Kirjapainoissa tapahtuva reprokuvaus eli "reprografia" erityisellä "reprokameralla" kehittyi kuvalaattojen valmistuksen eli kemigrafian myötä ja oli erityisesti saksitaiton aikakaudella tärkeä työvaihe kirjapainojen sivunvalmistusprosessissa eli painomateriaalin valmistelussa painatusta varten. Nykyisin termiä reprokuvaus käytetään vanhojen valokuvavedosten, -negatiivien ja diakuvien tai taideteosten valokuvaamisesta niiden saattamiseksi digitaaliseen muotoon kuvatiedostoiksi. Tällaista jäljennöskuvausta voidaan tehdä digikameralla tai skannerilla eli kuvanlukijalla.


title: Reprokuvaus

text: Reprokamera on suurikokoinen, kiinteästi paikalleen asetettu laite, jossa on tasaisesti valaistu taso kuvattavalle kohteelle sekä suuri kameraosa objektiiveineen ja valoherkän kuvausmateriaalin suorana pitävine valotustasoineen. Kuvaustason ja kameraosan välistä etäisyyttä voi säätää halutun suurennus- tai pienennyssuhteen aikaansaamiseksi, ja kameraosan linssiä voi liikuttaa syvyyssuunnassa kuvan tarkentamiseksi. Reprokamera voi olla pystysuuntainen (kuvaustaso alla, kamera päällä) tai vaakasuora. Reprokameraa käytetään pimiössä eli ulkopuoliselta valolta eristetyssä tilassa.


title: Reprokuvaus

text: Reprokameroiden kuvausmateriaalina käytettiin vuosikymmeniä niin sanottuja märkälevyjä. Jodioitua kollodiumia kaadettiin puhdistetulle liimareunaiselle lasilevylle ja kallisteltiin tasaiseksi kerrokseksi kunnes liuotin haihtui ja neste kuivui kalvoksi. Näin käsitelty levy upotettiin hopeanitraattikylpyyn, kunnes kalvoon ehti muodostua hopeajodidia ja hopeabromidia. Väriltään maitomaiseksi muuttunut kalvo oli nyt valoherkkä, ja valotuksen täytyy tapahtua levyn ollessa vielä kostea. Kuva piti myös kehittää heti valotuksen jälkeen.


title: Taiyō-luokka

text: Taiyō-luokka () oli keisarillisen Japanin laivaston kolmen aluksen muodostama saattuetukialusluokka.


title: Douglas Santos

text: Douglas dos Santos Justino de Melo, tunnetaan nimellä Douglas Santos (s. 22. maaliskuuta 1994 João Pessoa, Brasilia), on brasilialainen jalkapalloilija. Pelipaikaltaan hän on vasen laitapuolustaja. Santos edustaa Brasilian pääsarjassa pelaavaa Atlético Mineiroa.


title: Akitsumaru-luokka

text: Akitsumaru-luokka oli Keisarillisen Japanin armeijan kahden aluksen muodostama saattuetukialusluokka.


title: Jousiammunta kesäolympialaisissa 2016 – naisten joukkuekilpailu

text: Naisten jousiammunnan joukkuekilpailu käytiin 7. elokuuta Sambódromossa. Loppukilpailuun osallistui yhteensä 12 joukkuetta. Olympiakultaa voitti Etelä-Korea, joka on näin edelleen ainoa maa, joka on voittanut naisten jousiammunnan joukkuekilpailun. Loppuottelussa Etelä-Korea voitti Venäjän. Kolmanneksi sijoittui Kiinan Taipei.


text: Turnaus käytiin siten, että ensin käytiin sijoituskierros, jonka aikana kaikki ampujat ampuivat 72 nuolta, jonka perusteella joukkueelle määräytyi ranking. Sijoituskierros oli sama kuin yksilökilpailussa. Rankingia käytettiin turnauskaavion rakentamista varten. Itse joukkuekilpailu koostui neljästä kierroksesta, jossa jokaisella kierroksella jokainen joukkueen jäsen ampui yhden nuolen. Joukkueen jäsenten tulokset laskettiin yhteen, ja voiittajajoukkue sai kaksi pistettä. Jos pisteet olivat tasan, kumpikin joukkue sai pisteen.


text:
Lähteet:
Lähteet:


title: Neste 1000 Lakes Rally 1994

text: Neste 1000 Lakes Rally 1994 järjestettiin 26.-28.8.1994. Se oli rallin maailmanmestaruuskauden 1994 kahdeksas osakilpailu ja 44. Suomen ralli kautta aikain.


title: Neste 1000 Lakes Rally 1994

text: Kilpailuun ilmoittautui 89 autokuntaa. Mukana olivat tehdastalleista Toyota (Juha Kankkunen ja Didier Auriol), Subaru (Carlos Sainz) ja Ford (Francois Delecour ja Tommi Mäkinen). Lisäksi Ari Vatanen ja Bruno Thiry olivat mukana yksityistiimien Ford Escorteilla. Colin McRae oli ilmoittautunut kilpailuun, mutta jätti viime hetkellä osallistumatta. Toyota-tallilla oli jo valmiina Celican uusi ST205-malli, mutta lopulta tehdaskuljettajat Kankkunen ja Auriol päättivät ajaa vielä vanhalla mallilla. Uusi malli nähtiin kilpailussa kuitenkin N-ryhmäläisenä Tomas Janssonin ajamana.


title: Neste 1000 Lakes Rally 1994

text: Reitin pituus oli 1558,45 km, josta erikoiskokeita 522,76 km. Reitti oli lähes täysin samanlainen kuin edellisenäkin vuonna. Valkeakosken erikoiskoe oli palautettu ohjelmaan muutaman vuoden tauon jälkeen korvaamaan aiempina vuosina ajettu Tampereen erikoiskoe. Lisäksi lauantai-iltaan oli lisätty Himoksen laskettelurinteessä ajettu uusi yleisöerikoiskoe, jossa kaksi autoa ajoi samanaikaisesti rinnakkaisilla radoilla.


title: Neste 1000 Lakes Rally 1994

text: Kilpailu alkoi dramaattisesti, kun Juha Kankkunen kaatoi autonsa toisella erikoiskokeella. Kankkunen pääsi jatkamaan matkaa, mutta vaurioitunut takapyörä hidasti matkaa. Saman kohtalon koki Ari Vatanen, jonka autosta putosi lievän ulosajon seurauksena toinen takapyörä. Toisen ja kolmannen erikoiskokeen välillä oli huoltokielto, joten Kankkunen ja Vatanen joutuivat ajamaan kolmannen erikoiskokeen rikkinäisillä autoilla. Vatasen auto kärsi vahinkoja, joita ei voitu korjata, mutta Kankkunen jatkoi matkaa kolhiintuneella Celicalla tehden hurjia pohja-aikoja, nousten lopulta sijalle 9.


title: Neste 1000 Lakes Rally 1994

text: Kilpailu rallin voitosta käytiin lopulta Tommi Mäkisen ja Didier Auriolin välillä, päättyen kuitenkin lopulta Mäkisen ensimmäiseen MM-voittoon.


title: Neste 1000 Lakes Rally 1994

text: N-ryhmän voitti jo kolmannen kerran peräkkäin Jarmo Kytölehto.


title: Neste 1000 Lakes Rally 1994

text: Kilpailun pahin onnettomuus sattui Ouninpohjan erikoiskokeella, kun N-ryhmää lauantaina johtanut Jouko Puhakka ajoi ulos auton ohjauksen rikkouduttua.


title: Antti Kuusinen

text: Antti Kuusinen (s. 30. marraskuuta 1996) on suomalainen jalkapallomaalivahti, joka edustaa Kakkosessa pelaavaa Tampere Unitedia.


title: Antti Kuusinen

text: Kuusinen on Ilveksen kasvatti. Kaudella 2011 hän oli viidessä Ilveksen Kakkosen ottelussa vaihtopenkillä. Kuusinen debytoi Ilveksen paidassa Veikkausliigassa elokuussa 2016 Turun Interiä vastaan ykkösmaalivahti Mika Hilanderin ollessa pelikiellossa.


title: Antti Kuusinen

text: Kuusinen on ollut Suomen alle 17-vuotiaiden jalkapallomaajoukkueen mukana.


title: Catherine Skinner

text: Catherine Skinner (s. 11. helmikuuta 1990 Mansfield, Victoria) on australialainen haulikkoampuja ja olympiavoittaja.


title: Catherine Skinner

text: Skinner voitti trap-ammunnan olympiakultaa Rio de Janeiron kesäolympialaisissa 2016.


title: Catherine Skinner

text: Maailmanmestaruuskilpailuissa hänellä on trap-ammunnan yksi pronssi Granadan maailmanmestaruuskilpailuissa 2014.


title: Catherine Skinner

text: Victorian Mansfieldissä syntynyt Skinner aloitti ammunnan 2002. Hän opiskelee ja harjoittelee Melbournessa.


title: Marja Holli

text: Marja Leena Holli (ent. Laaksonen, o.s. Möhkö) (s. 1. syyskuuta 1950 Ruokolahti) on suomalainen kirjailija ja toimittaja.


title: Marja Holli

text: Holli asuu nykyään Rautjärvellä, mutta pääosa hänen julkaisuistaan on sidoksissa Karkkilaan, joka on kirjailijan entinen pitkäaikainen kotikaupunki.


title: Marja Holli

text: Marja Holli on koulutukseltaan humanististen tieteiden kandidaatti, jonka lisäksi hän opiskellut filosofiaa ja suorittanut kaksi ammattitutkintoa.


title: Marja Holli

text: Marja Hollin tunnetuimpia luomuksia on Karkkila-Högforsin työläismuseossa oleva elämysopastusten Öhmanska, joka on kuvitteellinen, 1920-luvun loppupuolelle sijoittuva valurin vaimo. Holli on myös kääntänyt lukuisia lastenkirjoja sekä toimittanut Gummerukselle runo- ja mietelmäkirjasarjan yhdessä Soile Tapolan kanssa. Lisäksi hän on tehnyt Risto Nurmen luontokuviin perustuvan CD-ROMin Viisi vuodenaikaa, joka on kuvaus vuodenaikojen näkymistä Karkkilan luonnossa.


title: Marja Holli

text: Marja Hollille on myönnetty Karkkilan kaupungin kulttuurin mainetekopalkinto 2007 sekä Karkkilan Kulttuuriyhdistys Lyyti ry:n Lyyti-patsas 2014. Lisäksi hänelle on myönnetty Tiedon julkistamisen kohdeapuraha 1984, Alfred Kordelinin säätiön apuraha kirjalliseen toimintaan 1984 sekä Kansan Sivistysrahaston Uudenmaan rahastosta Toini ja Veikko Helteen rahaston apuraha 1920-luvun valurin työn ja asunto-olojen esittelyyn 2003.


title: Akvakompleksi

text: Akvakompleksi tai akvokompleksi on kompleksi-ioni, jossa keskusionina on tyypillisesti siirtymämetalli-ioni tai joskus alumiini, alkalimetalli tai maa-alkalimetalli ja ligandina vesi. Näiden kompleksi-ionien yleinen kaava on muotoa [M(HO)]z. Tyypillisesti koordinaatioluku akvakomplekseissa on 6 eli yhteen keskusioniin on sitoutunut kuusi akvaligandia (heksa-akvakomplekseja). Lantanoideilla ja aktinoideilla koordinaatioluku voi olla suurimmillaan 8 tai 9. Metallin hapetusluku akvakomplekseissa on tyypillisimmin +II tai +III.


title: Akvakompleksi

text: Metallien heksa-akvakompleksien rakenne on oktaedrinen, joskin se on eräissä tapauksissa vääristynyt Jahn-Teller vaikutuksen vuoksi. Kompleksien akvaligandit voivat reagoida ligandinvaihtoreaktioilla muiden ligandien kanssa ja tämä tapahtuu yleensä vaiheittain, yksi kerrallaan. Akvakompleksit ovat usein heikosti happamia ja elektroniparin luovuttaminen tekee akvaligandeista happamempia veteen verrattuna. Näin muodostuu hydroksokomplekseja. Mitä suurempi keskusionin varaustiheys on sitä voimakkaammin hapan akvakompleksi on. Siirtymämetallien akvakompleksit ovat usein värillisiä ja muiden metallien akvakompleksit ovat värittömiä.


title: Tiensuun rautatieasema

text: Tiensuun rautatieasema (lyh.Tis) on lakkautettu rautatieliikennepaikka rataosuudella Joensuu-Kontiomäki, nykyisen Lieksan kaupungin alueella. Liikennepaikka avattiin liikenteelle 10.9.1910. Paikalle rakennettiin Nurmeksen radan tyyppiasema, samanlainen kuin Kelvässä. Tiensuun asemaa tosin laajennettiin 1946. Asema muutettiin miehittämättömäksi 1970, ja henkilöliikenne lopetettiin toukokuussa 1990. Sekä asemarakennus että sivuraiteet on purettu, ja liikennepaikka on lakkautettu 1.12.2005 alkaen.


title: Satu Piispa-Hakala

text: Satu Piispa-Hakala (s.1979) on eteläsavolainen kirjailija ja kirjallisuusterapiaohjaaja.


title: Satu Piispa-Hakala

text: Piispa-Hakala on kotoisin Juvalta. Hän kirjoitti ylioppilaaksi Juvan lukiosta 1998 ja opiskeli Jyväskylän yliopistossa filosofian maisteriksi. Hän on valmistunut kirjallisuusterapiaohjaajaksi Helsingin yliopiston Palmeniasta 2012.


title: Satu Piispa-Hakala

text: Esikoisromaani "Pieniä sankaritekoja" "(Aarni)" ilmestyi 2015 . Kira Boesen dramatisoi siitä samannimisen musikaalin Savonlinnan taidelukion teatteriin. Piispa-Hakalan novelleja on julkaistu useissa antologioissa ja hän on myös toimittanut tekstikokoelmia. Piispa-Hakala kuuluu Kolkkokollektiivi-taideryhmään ja on Kulttuuriyhdistys Korppi ry:n varapuheenjohtaja.


title: Nelli Hankonen

text: Nelli Hankonen (s. 1977) on suomalainen sosiaalipsykologi ja tutkija. Hän toimii apulaisprofessorina Helsingin yliopistossa. Hän tutkii motivaation ja käyttäytymisen muuttamista sekä vaikuttamiskeinoja erityisesti hyvinvoinnin ja terveyden alueella. Hankonen on sosiaalipsykologian dosentti (Helsingin yliopisto) sekä terveys- ja liikuntapsykologian dosentti (Jyväskylän yliopisto).


title: Nelli Hankonen

text: Hankonen on toiminut opettajana mm. Aalto yliopiston kauppakorkeakoulussa (vuodesta 2005), Helsingin yliopiston avoimessa yliopistossa, Valmennuskeskuksessa ja Kannustin oy:ssa sekä kouluttajana Spring House oy:ssä.


title: Nelli Hankonen

text: Hankonen on suorittanut tohtorintutkinnon Helsingin yliopiston valtiotieteellisessä tiedekunnassa pääaineenaan sosiaalipsykologia. Väitöksen jälkeen Hankonen on työskennellyt Cambridgen yliopistossa (Behavioural Science Unit, Department of Public Health and Primary Care, School of Clinical Medicine) lukuvuonna 2012–13, Helsingin yliopistossa (Sosiaalitieteiden laitos, 2012–2015) ja Tampereen yliopistossa (Yhteiskunta ja kulttuuritieteiden yksikkö, 2015–).


title: Nelli Hankonen

text: Hankosen johtamia tutkimusryhmiä on rahoittanut Suomen Akatemia, opetus- ja kulttuuriministeriö (liikuntatieteelliset tutkimushankkeet) ja Sosiaali- ja terveysministeriö.


title: Nelli Hankonen

text: Tutkimuksessaan Hankonen on keskittynyt terveyteen ja hyvinvointiin liittyvän motivaation, käyttäytymisen ja organisaatioiden muutoksen prosesseihin sekä kokeelliseen interventiotutkimukseen (esimerkiksi Let’s Move It -tutkimus nuorten liikunnan edistämiseksi). Hankosen arvioimia ja/tai kehittämiä näyttöperustaisia käyttäytymismuutosohjelmia käytetään mm. terveydenhuollossa ja oppilaitoksissa.


title: Nelli Hankonen

text: Hankosen tutkimus on saanut kansainvälistä tunnustusta mm. European Health Psychology Societylta ja Society of Behavioral Medicinelta (“Top 10 Best and Most Relevant Articles to Theories and Techniques of Behavior Change Interventions”).


title: Nelli Hankonen

text: Hankonen on toiminut asiantuntijajäsenenä mm. valtioneuvoston kanslian koollekutsumassa työryhmässä ja puheenjohtajana Suomen Psykologisen Seuran Terveyspsykologian jaoksessa.Tieteelliset julkaisut: Julkaisulista ResearchGatessa


title: Marcel Adatte

text: Marcel Adatte on sveitsiläinen kilpauransa päättänyt telinevoimistelija ja maailmanmestari.


title: Marcel Adatte

text: Adatte kilpaili Baselin MM-kilpailuissa 1950, missä hän saavutti hopeaa ottelussa ja permannolla ja voitti Sveitsin joukkueessa joukkuekilpailun maailmanmestaruuden.


title: Óscar Figueroa

text: Óscar Albeiro Figueroa Mosquera (s. 27. huhtikuuta 1983 Zaragoza) on kolumbialainen painonnoston olympiavoittaja. 165 senttimetriä pitkä ja 62 kilogrammaa painava Figueroa edustaa Valle del Cauca -seuraa. Hän kilpailee alle 62-kiloisten sarjassa.


title: Óscar Figueroa

text: Figueroa saavutti kultaa alle 62-kiloisista vuoden 2016 kesäolympialaisista Rio de Janeirosta. Vuoden 2012 kesäolympialaisista Lontoosta hän saavutti hopeaa samasta sarjasta. MM-kilpailuista Figueroalla on yksi hopea ja yksi pronssi. Pan-Amerikan mestaruuskilpailuista hänellä on yksi kulta ja Keski-Amerikan ja Karibian kisoista yksi hopea. Nuorten maailmanmestaruuskilpailuista Figueroa on saavuttanut kultaa ja pronssia.


title: Óscar Figueroa

text: Figueroan valmentajina toimivat Jaiber Manjarres ja Oswaldo Pinilla.


title: Liperin rautatieasema

text:
Liperin rautatieasema (lyh.Lpe) on lakkautettu rautatieliikennepaikka Liperin kunnan Käsämän kylässä. Se avattiin vuonna 1927 ja korotettiin asemaksi 1946. Siitä ei kuitenkaan tullut Liperin kirkonkyläläisten suosimaa liikennepaikkaa, koska kirkonkylältä kulki suora tieyhteys Joensuuhun. Myös Viinijärven aseman läheisyys söi matkustajamääriä. Asema muutettiin miehittämättömäksi 1969, ja henkilöliikenne lopetettiin 1989. Tämän jälkeen liikennepaikalla oli tavaraliikennettä vuoteen 2002 asti. Joensuu-Pieksämäki rataosuuden perusparantamisen yhteydessä aseman sivuraiteet purettiin ja liikennepaikka lakkautettiin 2003.
Asemarakennus sekä siihen kuulunut asuintalo ovat yhä olemassa yksityiskäytössä. Paikalle on jäänyt myös laiturin nimikyltti.


title: Ibuki-luokka

text: Ibuki-luokan () oli viimeinen keisarillisen Japanin laivastolle suunniteltu raskas risteilijäluokka. Luokkaan piti kuulua kaksi alusta. Suunnitteluajan lyhentämiseksi alukset olivat todellisuudessa toisintoja Mogami-luokan aluksista. Toisen maailmansodan alettua ainoastaan nimikkoalus laskettiin vesille, mutta sillekin aloitettiin muutostyöt kevyeksi lentotukialukseksi. Työt kuitenkin keskeytyivät vuonna 1945 ja aluksen romutus aloitettiin 1946. Nimettömäksi jäänyt toinen alus romutettiin jo kuukausi kölinlaskun jälkeen, jotta telakka vapautuisi lentotukialuksen rakentamiseen.


title: Ederson

text: Ederson-nimisiä henkilöitä:


title: Ukkolan rautatieasema

text: Ukkolan rautatieasema (lyh. Uk) on lakkautettu rautatieliikennepaikka Joensuussa entisen Enon kunnan alueella Ukkolan kylässä rataosalla Joensuu−Nurmes. Se avattiin liikenteelle 1926, ja samana vuonna paikalle rakennettiin tyyppipiirrustusten mukainen asemarakennus. Läheiselle sahalle johdettiin pistoraide. Liikennepaikka muutettiin miehittämättömäksi vuonna 1987, ja henkilöliikenne loppui monien Nurmeksen radan pienempien asemien tapaan 1990. Tavaraliikenne sahalle lopetettiin 2000, ja liikennepaikka lakkautettiin ja sivuraiteet purettiin 2005.


title: Ukkolan rautatieasema

text: Asemarakennus on yhä olemassa yksityiskäytössä.


title: Sinolatsepaami

text: Sinolatsepaami (tuotemerkki Gerodorm) on bentsodiatsepiinijohdannainen lääkeine. Sillä on ahdistusta ja kouristuksia ehkäisevä, sedatiivinen ja lihaksia rentouttava vaikutus.


title: Sinolatsepaami

text: Johtuen sen voimakkaasti sedatoivasta vaikutuksesta, sitä käytetään pääasiallisesti unilääkkeenä.


title: Sinolatsepaami

text: Sinolatsepaamia ei ole hyväksytty lääkekäyttöön Suomessa, Yhdysvalloissa tai Kanadassa.


title: Korpelan kujanjuoksu

text:
Korpelan kujanjuoksu on suomalainen draamasarja, jonka ovat luoneet suosittujen "Maalaiskomedia"- ja "Pirunpelto" -sarjojen luojat Heikki Luoma ja Jukka Mäkinen. Sarjan tapahtumat sijoittuvat kuvitteelliseen Hangaslahden kuntaan. Kuvauksia siihen on tehty muun muassa Nokialla Sorvan kylässä.
"Korpelan kujanjuoksun" ensimmäinen tuotantokausi alkoi Yle TV1 -kanavalla 4. syyskuuta 2016. Avausjaksoa katsoi TV1:ssä esityspäivänä keskimäärin 983 000 katsojaa ja se tavoitti yli 1,2 miljoonaa katsojaa. Ensimmäinen jakso oli Suomen katsotuin televisiolähetys viikolla 35. Sarja oli kaikkein katsotuin TV-ohjelma myös kolmannella tuotantokaudellaan syksyllä 2018, jolloin sitä seurasi keskimäärin 704 000 katsojaa.


title: Korpelan kujanjuoksu

text: Ensimmäinen kausi kuvattiin vuonna 2015. Toisen kauden kuvaukset puolestaan elokuussa 2016. Kolmannen kauden esitykset alkoivat elokuussa 2018.


title: Korpelan kujanjuoksu

text: Sarjan ensimmäisessä kohtauksessa näytetään taukauma kauppaneuvos Temosen murhasta.


title: Korpelan kujanjuoksu

text: Omasta luomutilasta haaveileva Anssi Korpela (Esa Latva-Äijö) ostaa pienen maatilan Perttulankulmasta. Alueen maista ovat muutkin kiinnostuneet. Kunta on tukemassa kaivoshanketta joka aikoo nielaista ison osan maaseutua. Anssi nousee taisteluun pienen pitäjän puolesta, kaivoshanketta vastaan. Asiassa häntä tukee muun muassa Miisa (Karoliina Vanne), joka on palannut takaisin Suomeen isovanhempiensa Tauno (Juhani Niemelä) ja Lahja (Tuija Vuolle) Perttulan luokse, asuttuaan pitkän aikaa Tanskassa. Isovanhemmat kasvattivat Miisan ja tämän siskon Marvin, koska sisarusten vanhemmat kuolivat nuorena auto-onnettomuudessa.


title: Korpelan kujanjuoksu

text: Ennen vihreän unelmansa toteutumista Anssi on alkanut pyörittää pientä autokorjaamoa ja palkannut kaverinsa Jaskan (Janne Kataja) auttamaan. Ensimmäinen asiakas on kauppaneuvos Temosen leski Synnöve Grahn-Temonen, jonka myötä miehet joutuvat keskelle vanhoista rikoksista kumpuavaa vyyhtiä, joka on kytköksissä hämäräpuuhiin, kun maaperän rikkauksia halutaan hyödyntää Perttulankulmalla.


title: Kazangasso

text: Kazangasso on maalaiskunta ja sen keskuskylä Ségoun alueen Blan piirissä Malissa. Se sijaitsee Banijoen eteläpuolisella tasangolla 35 kilometriä Blasta koilliseen. Kunnassa on 6 000 ja keskuskylässä 1 400 asukasta (vuonna 2009).


title: Kazangasso

text: Kazangasson kunta rajoittuu idässä Blan piirin Korodougoun, etelässä Blan, lännessä Tounan ja pohjoisessa Ségoun piirin Katiénan kuntiin.


title: Kazangasso

text: Entisestä Yangasson arrondissementista erotettuun kuntaan kuuluu kahdeksan kylää. Asukkaat ovat etupäässä bambaroita, fulbeja, miniankoja ja somonoja. Vallitseva uskonto on islam.


title: Kazangasso

text: Kunnan liikenneyhteydet ovat maantie RN6:n läheisyydestä huolimatta heikot. Paikallisia elinkeinoja ovat maanviljely, karjanhoito, kalastus ja pienimuotoinen kaupankäynti. Tärkeimmät viljelykasvit ovat hirssi, maissi, riisi, durra, puuvilla, maapähkinä, lehmänpapu ja maapapu. Kotieläimiä ovat naudat, lampaat, aasit, siat ja vuohet. Kazangasson ja Wassasson kylissä pidetään viikottaiset markkinat. Palveluihin kuuluvat neljä alakoulua, koulutus- ja kehittämiskeskus (CED), kuusi lukutaitokeskusta Kazangasson terveyskeskus ja Wassasson synnytyslaitos.


title: Kemeni

text: Kemeni (myös "Kéméni") on maalaiskunta ja sen keskuskylä Ségoun alueen Blan piirissä Malissa. Se sijaitsee Banijoen eteläpuolisella tasangolla 23 kilometriä Blasta itään. Kunnassa on 13 400 ja keskuskylässä 3 100 asukasta (vuonna 2009).


title: Kemeni

text: Kemenin kunta rajoittuu pohjoisessa Blan piirin Korodougoun, idässä Yangasson, etelässä Samabogon ja Dougouolon sekä lännessä Blan kuntiin.


title: Kemeni

text: Kuntaan kuuluu 11 kylää. Asukkaat ovat etupäässä bambaroita, miniankoja, fulbeja ja soninkeja. Vallitsevat uskonnot ovat islam ja kristinusko.


title: Kemeni

text: Kemenin kautta kulkee Blan ja Sanin yhdistävä maantie RN6. Paikallisia elinkeinoja ovat maanviljely, karjanhoito, kalastus ja pienimuotoinen kaupankäynti. Tärkeimmät viljelykasvit ovat puuvilla, hirssi, durra, maissi, maapähkinä ja pavut. Kotieläimiä ovat naudat, lampaat, vuohet ja aasit. Palveluihin kuuluvat kuusi alakoulua, yläkoulu, koraanikoulu ja terveyskeskus.


title: Jousiammunta kesäolympialaisissa 2016 – miesten joukkuekilpailu

text: Naisten jousiammunnan joukkuekilpailu käytiin 7. elokuuta Sambódromossa. Loppukilpailuun osallistui yhteensä 12 joukkuetta. Olympiakultaa voitti Etelä-Korea. Loppuottelussa Etelä-Korea voitti Yhdysvallat. Kolmanneksi sijoittui Australia.


text: Turnaus käytiin siten, että ensin käytiin sijoituskierros, jonka aikana kaikki ampujat ampuivat 72 nuolta, jonka perusteella joukkueelle määräytyi ranking. Sijoituskierros oli sama kuin yksilökilpailussa. Rankingia käytettiin turnauskaavion rakentamista varten. Itse joukkuekilpailu koostui neljästä kierroksesta, jossa jokaisella kierroksella jokainen joukkueen jäsen ampui yhden nuolen. Joukkueen jäsenten tulokset laskettiin yhteen, ja voiittajajoukkue sai kaksi pistettä. Jos pisteet olivat tasan, kumpikin joukkue sai pisteen.


text:
Lähteet:
Lähteet:


title: Etitsolaami

text: Etitsolaami (tuotenimet Etilaam, Etizola, Sedekopan, Etizest, Pasaden ja Depas) on bentsodiatsepiinijohdannainen lääkeaine.


title: Etitsolaami

text: Etitsolaamimolekyyli poikkeaa varsinaisista bentsodiatsepiineista siten, että sen bentseenirengas on korvattu tiofeenirenkaalla, ja triatsolorengas on fuusioitunut, joten etitsolaami on varsinaisesti tienotriatsolodiatsepiini.


title: Etitsolaami

text: Kemikaalilla on ahdistusta ja kouristuksia ehkäisevä, hypnoottinen, sedatiivinen ja lihaksia rentouttava vaikutus. Se voi myös aiheuttaa muistinmenetyksen.


title: Etitsolaami

text: 1 mg annos etitsolaamia vastaa noin 10 mg diatsepaamia tai 1 mg alpratsolaamia. Joskin jokaisella kolmella lääkkeellä on eripituinen eliminaation puoliintumisaika.


title: Etitsolaami

text: Etitsolaamilla on raportoitu lääketieellisissä julkaisuissa olevan väärinkäyttöpotentiaalia. Myös itsemurhatapauksia on raportoitu ympäri maailman, etitsolaamia on otettu yliannostus GABA-agonistin kanssa, joka on johtanut kuolemaan.


title: Etitsolaami

text: Hyvin harvinaiset


title: Heikki Mikkilä

text: Heikki Mikkilä (1801 Mäyry, Kuortane – 1850 Kuortane) oli suomalainen puuseppä, maanviljelijä ja itseoppinut kuvanveistäjä.


title: Heikki Mikkilä

text: Mikkilän tiedetään veistäneen vuosien 1820–1850 välillä ainakin 13 puista kirkkojen vaivaisukkoa (muun muassa Lapuan, Nurmon, Kuortaneen, Ylihärmän, Alajärven ja Peräseinäjoen) joista 12 on säilynyt. Kolmastoista veistos, Kauhavan vaivaispoika, tuhoutui vuonna 1921 kun Kauhavan kirkko paloi. Kaikki Mikkilän veistämät vaivaisukot ovat suunnilleen samankokoisia ja omaavat samankaltaiset kasvonpiirteet. Ukkojen kasvot on veistetty eri puusta kuin vartalo. Mikkilä teki myös huonekaluja ja Kuortaneen kirkon alttaritaulun kehysrakennelman.


title: Korodougou

text: Korodougou on maalaiskunta Ségoun alueen Blan piirissä Malissa. Sen keskuskylä Nampasso sijaitsee Banijoen eteläpuolisella tasangolla 45 kilometriä Blasta itään. Kunnassa on 11 300 ja keskuskylässä 3 500 asukasta (vuonna 2009).


title: Korodougou

text: Korodougoun kunta rajoittuu idässä Blan piirin Fanin ja Yangasson, etelässä Kemenin, lännessä Blan ja Kazangasson sekä pohjoisessa Ségoun piirin Katiénan kuntiin.


title: Korodougou

text: Entisestä Yangasson arrondissementista erotettuun kuntaan kuuluu 11 kylää. Asukkaat ovat etupäässä bambaroita, fulbeja, boboja, soninkeja ja dogoneja. Vallitsevat uskonnot ovat islam ja kristinusko.


title: Korodougou

text: Kunnan liikenneyhteydet ovat huonot. Paikallisia elinkeinoja ovat maanviljely, karjanhoito, kalastus, metsien hyödyntäminen ja kaupankäynti. Tärkeimmät viljelykasvit ovat puuvilla, hirssi, durra, maissi, maapähkinä, riisi ja lehmänpapu. Kotieläimiä ovat naudat, lampaat, vuohet, aasit ja siipikarja. Palveluihin kuuluvat viisi alakoulua, yläkoulu, kaksi koulutus- ja kehittämiskeskusta (CED), neljä koraanikoulua, terveyskeskus ja kaksi synnytyslaitosta.


title: Korodougou

text: Banijoen rannalla toimii katolisen papin Bernard Verspierenin perustama nykyaikainen matkailukeskus Teriyabougou ekokylineen.


title: Tennis kesäolympialaisissa 2016 – naisten nelinpeli

text: Naisten tenniksen nelinpelit kesäolympialaisissa 2016 pelattiin 6.–14. elokuuta 2016 välisenä aikana. Ottelut pelattiin Barra Olympic Parkissa, Barra da Tijucassa, Brasiliassa.


text: Kilpailun järjestämisestä vastasivat Kansainvälinen olympiakomitea (KOK) sekä International Tennis Federation (ITF), ja se oli osa naisten WTA-kiertuetta.


text:
Kaksinkertainen hallitseva mestaripari oli Yhdysvaltain Serena Williams/Venus Williams, jotka hävisivät kuitenkin ensimmäisellä kierroksella parille Lucie Šafářová/Barbora Strýcová. Turnauksen voittivat lopulta Jekaterina Makarova ja Jelena Vesnina. / "(1. kierros)"
 / "(1. kierros)"
 / "(puolivälierät)"
 / "puolivälierät)" / "(loppuottelu))"
 / "(välierät)"
 / (olympiavoittajat)
 / "(puolivälierät)"


title: Deskloroetitsolaami

text: Deskloroetitsolaami tai etitsolaami-2 on tionotriatsolobentsodiatsepiini, joka on deklorinoitu ja muunneltu sille läheistä sukua olevasta etitsolaamista. Kemikaalia on myyty muuntohuumeena.


title: Deskloroetitsolaami

text: Deskloroetitsolaami on luokiteltu vaaralliseksi aineeksi Ruotsissa 15. lokakuuta 2015.


title: Daniel Goodfellow

text: Daniel Goodfellow (s. 19. lokakuuta 1996 Cambridge) on brittiläinen uimahyppyjen olympiamitalisti. Goodfellow edustaa Plymouth Diving Clubia ja hänen valmentajanaan toimii Marc Holdsworth.


title: Daniel Goodfellow

text: Goodfellow saavutti yhdessä Tom Daleyn kanssa olympiapronssia 10 metrin kerroshyppyjen parikilpailusta vuoden 2016 kesäolympialaisista Rio de Janeirosta. EM-kilpailuista Goodfellowilla on yksi hopea vuodelta 2016 samasta lajista niin ikään Daleyn kanssa.


title: Daniel Goodfellow

text: Nuorten EM-kilpailuista Goodfellow on saavuttanut yhden kultamitalin.


title: Fiat Strada

text: Fiat Strada on Fiatin vuodesta 1996 lähtien valmistama lava-automalli, joka perustuu tekniikaltaan Palio- ja Siena-henkilöautomalleihin. Se korvasi joillain markkinoilla Fiat Fiorinon. Vuodesta 2015 lähtien Stradaa on myyty Meksikossa Ram 700 -nimisenä.


title: Fiat Strada

text: Fiat Strada tuli ensimmäisenä markkinoille Brasiliassa vuonna 1996 samaan aikaan Palio- ja Siena-mallien kanssa.


title: Fiat Strada

text: Malli sai ensimmäisen kasvojenkohotuksensa vuonna 2001, johon kuului uudelleenmuotoiltu keula sekä uudistettu sisusta. Uusi malliversio oli Strada Adventure, joka oli tehty ”maastokelpoisemman” näköiseksi.


title: Fiat Strada

text: Toinen kasvojenkohotus tuli vuonna 2004, ja tälläkin kertaa auton ulkonäkö uudistettiin perusteellisesti. Myös sisusta koki joitain muutoksia.


title: Fiat Strada

text: Kolmannen kasvojenkohotuksensa Strada koki vuonna 2009, jossa ulkoasua muutettiin uudempia Fiat-malleja vastaavaksi. Uusia versioita olivat urheilullisempi Sporting ja nelipaikkainen jatko-ohjaamolla varustettu malli.


title: Fiat Strada

text: Neljäs uudistus tuli vuoden 2013 lopulla, jossa keulan alueella tehtiin pieniä muutoksia ja takavalot vaihdettiin uusiin. Jatko-ohjaamomalli sai takaoven matkustajan puolelle, joka helpottaa kulkemista taka-istuimelle.


title: Tennis kesäolympialaisissa 2016 – miesten nelinpeli

text: Miesten tenniksen nelinpelit kesäolympialaisissa 2016 pelattiin 6.–12. elokuuta 2016 välisenä aikana. Ottelut pelattiin Barra Olympic Parkissa, Barra da Tijucassa, Brasiliassa.


text: Kilpailun järjestämisestä vastasivat Kansainvälinen olympiakomitea (KOK) sekä International Tennis Federation (ITF), ja se oli osa miesten ATP-kiertuetta.


text:
Puolustava mestaripari Bob Bryan ja Mike Bryan eivät osallistuneet turnaukseen. Turnauksen voittivat espanjalaiset Marc López ja Rafael Nadal. / "(1. kierros)"
 / "(1. kierros)"
 / "(puolivälierät)"
 / "(1. kierros)" / "(loppuottelu)"
 / (olympiavoittajat)
 / "(välierät)"
 / "(puolivälierät)"


title: Fabio Basile

text: Fabio Basile (s. 7. lokakuuta 1994 Rivoli) on italialainen judon olympiavoittaja. 160 senttimetriä pitkä ja 66 kilogrammaa painava Basile edustaa Esercito-seuraa. Hän kilpailee alle 66-kiloisten sarjassa.


title: Fabio Basile

text: Basile saavutti olympiakultaa alle 66-kiloisten sarjasta vuoden 2016 kesäolympialaisista Rio de Janeirosta. EM-kilpailuista hänellä on yksi pronssi vuodelta 2016. Vuoden 2013 Välimeren kilpailuista Basile saavutti pronssia alle 60-kiloisista.


title: Fabio Basile

text: Basile saavutti nuorten MM-kilpailuissa pronssia 55-kiloisissa 2010. EM-kilpailuissa hän sai alle 23-vuotiaissa kultaa 66-kiloisissa 2015 ja pronssia 60-kiloisissa 2012, alle 21-vuotiaissa 60-kiloisissa pronssia 2014 ja alle 17-vuotiaissa hopeaa 55-kiloisissa 2010.


title: Ōgimachi

text: Ōgimachi (; 18. kesäkuuta 1517 – 6. helmikuuta 1593) oli perinteisen japanilaisen tiedon mukaisesti Japanin 106. keisari. Hän hallitsi Japania vuosina 1557–1586 Sengoku-kaudella.


title: Ōgimachi

text: Ōgimachi oli keisari Go-Naran vanhin poika ja peri vallan tämän kuoltua. Hän pysyi vallassa vuoteen 1586, jolloin luopui kruunusta pojanpoikansa, prinssi Katahiton hyväksi, jolloin tästä tuli uusi Japanin keisari Go-Yōzei. Ōgimachi vetäytyi Sennōda-palatsiin. Hän kuoli 6. helmikuuta 1593.


title: Olavi Puro (lentäjä)

text: Olavi (Olli) Kauko Puro (18. marraskuuta 1918 Helsinki – 20. kesäkuuta 1999) oli suomalainen hävittäjälentäjä joka saavutti jatkosodan aikana 36 vahvistettua ilmavoittoa. Hän oli Suomen ilmavoimien menestyksekkäin reserviläislentäjä ilmavoitoilla mitattuna.


title: Olavi Puro (lentäjä)

text: Puro palveli hävittäjälentäjänä Suomen ilmavoimissa 1940–1944 yleten luutnantiksi. Aluksi hän oli Lentolaivue 24:ssä ja lensi Brewster F2A Buffalo-koneilla saavuttaen 5,5 ilmavoittoa. Tämän jälkeen hän oli Lentolaivue 6:ssa ja lensi sotasaaliina saaduilla Polikarpov I-153-kaksitasohävittäjillä tiedustelulentoja Suomenlahden alueella saavuttaen 2 ilmavoittoa. Puro palasi sitten Lentolaivue 24:ään keväällä 1943. Hän saavutti suurimman osan ilmavoitoistaan (28,5) kesällä 1944 Karjalan kannaksen alueella lentäessään Messerschmitt Bf 109G-koneilla. Jatkosodan jälkeen Puro siirtyi siviilielämään ja toimi pankin palveluksessa tietojenkäsittelytehtävissä. Olavi Puron muistelmat on julkaistu kirjana "Mersu-ässä" (Koala-kustannus 2011).


title: Valdemar Christian

text: Valdemar Christian, (26. kesäkuuta 1622 Frederiksborg Slot – 26. helmikuuta 1656 Lubin, Puola), Slesvig-Holsteinin kreivi, oli kuningas Kristian IV:n ja Kirsten Munkin poika. Hän omisti Tåsingessa olevan Valdemars Slotin, joka on saanut nimensä hänen mukaansa.


title: GTPlanet

text: GTPlanet on vuonna 2000 perustettu Gran Turismo pelisarjaan erikoistunut verkkoyhteisö. Sivusto tarjoaa rekisteröityneille käyttäjilleen käyttäjäprofiilin, keskustelupalstan, turnauksia ja liigoja. Sivustolla rekisteröityneitä käyttäjiä on yli 260 000 tuhatta ja viestejä yli 11 miljoonaa.


title: Miekkailu kesäolympialaisissa 2016 – naisten kalpa

text: Kesäolympialaisten 2016 naisten kalvan henkilökohtainen kilpailu järjestettiin 6. elokuuta Carioca Arena 3:lla. Kultaa voitti Unkarin Emese Szász, joka voitti loppuottelussa Italian Rossella Fiamingon. Pronssia sai Kiinan Sun Yiwen. Kilpailuun osallistui 37 miekkailijaa.


text:
Lähde:
Lähde:


title: Aikamme siveellisyyskysymyksiä

text: Aikamme siveellisyyskysymyksiä oli Yrjö Weilinin perustama julkaisusarja jossa julkaistiin vuosina 1903-1908 sekä suomalaisia että ulkomaisia sukupuolimoraalia ja terveyskasvatusta käsitelleitä teoksia.


title: Imagawa Yoshimoto

text: Imagawa Yoshimoto (; 1519 Sunpu, Surugan provinssi – 12. kesäkuuta 1560 Okehazama, Owarin provinssi) oli japanilainen daimio Sengoku-kaudella. Hän oli Imagawa-klaanin päämies vuosina 1536–1560. Surugan provinssissa asunut Imagawa oli yksi Tōkaidō-alueen kolmesta hallitsevasta daimiosta ja yksi Japanin suurimmista daimioista aina kuolemaansa saakka.


title: Imagawa Yoshimoto

text: Yoshimoto, Imagawa Ujichikan kolmas poika, syntyi Imagawa-klaaniin Okehazamassa, Surugan provinssissa Japanissa vuonna 1519. Koska Yoshimoto ei ollut vanhin poika, hänestä ei voinut tulla klaanin päätä isänsä kuoltua ja hänet lähetettiin temppeliin, jossa hänen nimekseen vaihdettiin Baigaku Shōhō (). Kun vanhin poika Imagawa Ujiteru kuoli äkillisesti vuonna 1536, Baigakusta tuli klaanin pää ja hän vaihtoi nimekseen Yoshimoto. Tämän jälkeen hän nai Kain provinssin daimio Takeda Shingenin siskon. Tämän ansiosta hän kykeni lujittamaan suhteita Takeda-klaaniin.


title: Imagawa Yoshimoto

text: Pian tämän jälkeen Yoshimoto taisteli Hōjō-klaania vastaan Sagamin provinssissa. Vuodesta 1542 alkaen Yoshimoto eteni Mikawan provinssiin huolestuttuaan Oda Nobuhiden suuresta vaikutusvallasta siellä, jolloin alkoi Azukizakan taistelu, jonka Nobuhide lopulta voitti.


title: Imagawa Yoshimoto

text: Vuonna 1552 Shingen poika Takeda Yoshinobu nai Yoshimoton tyttären. Yoshimoto onnistui parantamaan suhteita Hōjō-klaaniin, kun hänen poikansa Ujizane nai Hōjō Ujitsunan tyttären vuonna 1554. Vuonna 1558 hän jätti klaanien välisen rauhan ylläpitämisen Ujizanen harteille ja keskittyi itse enemmän taisteluihin Mikawassa ja myöhemmin Owarissa.


title: Imagawa Yoshimoto

text: Touko- tai kesäkuussa 1560 Yoshimoto johti 35 000 – 40 000 -päisen armeijansa kohti Kiotoa. Owarin provinssissa joukot valloittivat Washizun ja Marunen linnoitukset ja pystyttivät leirin Dengaku-hazaman puustoiseen solaan. Kun Oda Nobunaga kuuli tästä tiedustelijoiltaan, hän vastasi johtamalla joukkonsa lähistöllä sijaitsevaan Zenshōjin temppeliin. Hän johti 1 500 -päisen pääjoukkonsa Yoshimoton selustaan ja hämäsi vastustajaa jättämällä sotalipuin varustautuneita sotilaita temppelille, jolloin näytti siltä, kuin pääjoukko olisi ollut siellä. Yoshimoton joukot eivät olleet varautuneet yllätyshyökkäykseen, ja alkoi kaaos ja Yoshimoton joukot pakenivat vihollista jättäen samalla Yoshimoton teltan suojaamatta. Kuullessaan taistelun ääniä ulkoa Yoshimoto ei arvannut Nobunagan joukkojen hyökänneen, vaan arveli omien sotilaidensa tappelevan humalassa keskenään. Hän päätti ojentaa sotilaitaan ja astui ulos teltasta, jolloin samurai surmasi hänet. Kuollessaan Yoshimoto oli 41-vuotias.


title: Kirjakäärö

text: Kirjakäärö on rullalle kääritty teksti. Se oli aina 300-luvulle asti yleisin tapa kirjoittaa kirjoituksia, kunnes koodeksi eli kirjamuoto korvasi sen. Kirjakäärön materiaaleina käytettiin aluksi papyrusta ja myöhemmin pergamenttia sekä paperia, jotka oli yleensä rullattu toisesta tai molemmista päistä sauvan tai tikun ympärille.


title: Kirjakäärö

text: Vaikka kirjakäärön materiaali on yhtenäinen, se saattaa koostua useasta reunoistaan yhteen liimatusta sivusta. Sivuille on kirjoitettu tekstiä yleensä palstoihin, joiden molemmat reunat on tasattu. Kirjakääröä luetaan sivu kerrallaan rullaamalla sitä auki toisesta suunnasta ja rullaamalla kääröä kiinni toisesta suunnasta. Kuten nykyajan kirjoissakin, joissakin kielissä teksti etenee käärössä oikealta vasemmalle ja joissakin kielissä vasemmalta oikealle.


title: Kirjakäärö

text: Kirjakääröt korvanneet koodeksit yleistyivät suhteellisen nopeasti. Ensimmäiset koodeksit kirjoitettiin ensimmäisellä vuosisadalla, ja ne yleistyivät Euroopassa ja Euroopan lähialueilla kristinuskon levitessä. Egyptin arkeologisista löydöistä tiedetään, että 400-luvulla koodekseja oli käytössä jo 10-kertainen määrä kirjakääröihin nähden. Viimeistään 500-luvulla kirjakääröjen käyttö oli jo lähes kokonaan loppunut. Kirjakääröjä käytetään kitenkin yhä joissakin yhteyksissä. Esimerkiksi juutalaisten Sefer Tora, eli toorakäärö, kirjoitetaan perinteen mukaan edelleen eläimennahasta tehdylle kirjakäärölle.


title: Liesijärvi (Ylöjärvi)

text: Liesijärvi on Pirkanmaalla Ylöjärvellä Luoteen kylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Liesijärvi on osa Liesijärven valuma-aluetta.


title: Liesijärvi (Ylöjärvi)

text: Järven pituus on 2,8 kilometriä, leveys 1,4 kilometriä ja sen pinta-ala on 196 hehtaaria. Se sijaitsee erämaassa Seitsemisen kansallispuiston itäpuolella, mutta vain osa järven eteläosasta kuuluu kansallispuistoon. Siihen laskee 19 metsä- tai suo-ojaa, joista Papinoja on merkittävän kokoinen. Valuma-alue on verrattain pieni, joten vesi viipyy järvialtaassa keskimäärin 108 vuorokautta. Järven laskuoja on Liesijoki, joka virtaa alkutaipaleellaan Liesilammen ja Kettulammin läpi ja johon yhtyy oikealta eli luoteesta Seitsemisjoki. Järven keskisyvyys on pieni ja se onkin saarinen ja kivinen. Saarien lukumäärä on 32 ja niiden koko vaihtelee aarin ja hehtaarin välillä. Saarten yhteenlaskettu rantaviivan pituus on 3,7 kilometriä ja yhteinen pinta-ala on 3,5 hehtaaria. Noin 450 metriä pitkä Isosaari on nykyään niemi. Suuria nimettyjä saaria ovat Luhtasaari (pituus 120 metriä), Nuottasaaret (80 ja 70 m), Selkäsaari (90 metriä), Härkäsaari (50 m), Majasaaret (160 ja 110 m), Sikosaari, Röykkykari.


title: Liesijärvi (Ylöjärvi)

text: Rantaviivan pituus on 16,7 kilometriä. Rannat ovat pääasiassa moreenista metsämaastoa, mutta myös suorantoja esiintyy paikoin. Järven ympäristössä on vain kolme maatilaa tai entistä maatilaa. Rannoille on rakennettu lähes 40 vapaa-ajan asuntoa, joista viisi sijaitsevat saarissa. Niille johtaa tiet läheiseltä seututieltä 332.


title: Liesijärvi (Ylöjärvi)

text: Liesijärven vedenlaatua on tutkittu vuosina 1974, 1980, 1989, 1993 ja 1999 sekä erillisellä pintavesinäytteellä vuosina 2008, 2011 ja 2012. Järven tilassa ei ole tapahtunut suuria muutoksia vuosien 1990–2010 aikana. Vedessä on runsaasti humusta ja se on melko hapanta. Talvisin sen happamuudentaso (pH) laskee jopa alle 5,0. Järvellä ei ole mainittavaa puskurikykyä happamoitumista vastaan, joten sillä esiintyy sateisina ajanjaksoina happamuuspiikkejä.


title: Liesijärvi (Ylöjärvi)

text: 1980-luvulla järvi oli ilmeisesti suo- ja metsäojituksista johtuen rehevä, mutta tilanne on 1990-luvulla parantunut lievästi reheväksi. Talvella 2012 typpipitoisuus (790 µg/l) oli humusvedelle normaali ja fosforipitoisuus (20 µg/l) oli lievästi rehevälle vesistölle ominainen. Mataluus huomioiden järven happitilanne pysyy pääosin hyvänä. Lähinnä pohjalla voi esiintyä talvisin happivajetta. Liesijärven virkistyskelpoisuus talvella 2012 välttävä. Vaikka järven arvo kalavetenä jää happamuuden osalta välttäväksi, Liesijärvi on ainakin takavuosina ollut hyvä pilkkijärvi isoine ahvenineen.


title: Liesijärvi (Ylöjärvi)

text: Sekä Pirkan Taival että Seitsemisen kansallispuiston reitti käy järven eteläpäässä. Järven eteläpään itärannalla sijaitsee merkitty leiri- ja tulentekopaikka, jossa on käymälä.


title: Liesijärvi (Ylöjärvi)

text: Järvi sijaitsee opastetulla Sipsiöjoen melontareitillä Liesijärvi– Petäjäjärvi– Vuorijärvi– Vesajärvi– Kaukajärvi– Vahojärvi– Sipsiöjärvi– Ohistonlampi– Kyrösjärvi.


title: Brunei kesäolympialaisissa 2016

text: Brunei osallistui kesäolympialaisiin 2016. Sitä edusti kolme urheilijaa kahdessa lajissa. Joukkueen lipunkantajana avajaisissa toimi pikajuoksija Mohamed Fakhri Ismail.


title: Jyväskylän suurajot 1989

text: Jyväskylän suurajot 1989 järjestettiin 23. - 26.8.1989. Se oli ralliautoilun maailmanmestaruuskauden 1989 yhdeksäs osakilpailu ja 39. Jyväskylän suurajot kautta aikain.


title: Jyväskylän suurajot 1989

text: Kilpailuun ilmoittautui täydet 200 autokuntaa. Tehdastalleista mukana olivat Lancia (Markku Alén, Massimo Biasion ja Didier Auriol), Toyota (Juha Kankkunen, Carlos Sainz ja Kenneth Eriksson), Mazda (Timo Salonen ja Hannu Mikkola) ja Mitsubishi (Ari Vatanen ja Mikael Ericsson). Biasion oli mukana kilpailussa ensimmäistä kertaa, omien sanojensa mukaan "opintomatkalla" . Lisäksi hän voisi varmistaa toisen maailmanmestaruutensa sijoittumalla neljänneksi .


title: Jyväskylän suurajot 1989

text: Reitin pituus oli 1447,34 km joista erikoiskokeita 507,83 km . Erikoiskokeita oli yhteensä 43. Rallin reitin rakennetta oli edellisvuodesta siten, että edellisenä vuonna perjantaina ajettu Päijänteen itäpuolinen lenkki oli siirretty sunnuntaille, kun taas perjantaina ajettiin Pieksämäen suunnan lenkki, joka oli edellisenä vuonna ajettu sunnuntaina.


title: Jyväskylän suurajot 1989

text: Ensimmäisenä päivänä kilpailun johtopaikan otti Juha Kankkunen perässään Markku Alén. Lauantaiaamupäivänä kilpailun kärjessä ajaneet Kankkunen, Alén ja Vatanen joutuivat keskeyttämään teknisiin vikoihin lähes samanaikaisesti. Tämän jälkeen kilpailun johtoon nousi hetkeksi Carlos Sainz, joka kuitenkin menetti lopulliset voittomahdollisuutensa ulosajoon lauantai-iltana, minkä jälkeen Mikael Ericsson ajoi helppoon voittoon. Sainz pystyi lopulta nousemaan kolmanneksi Massimo Biasionin menetettyä aikaa viimeisenä päivänä turbo-ongelmiin.


title: Jyväskylän suurajot 1989

text: Tehdaskuljettajista Didier Auriol ja Hannu Mikkola keskeyttivät jo ensimmäisillä erikoiskokeilla. Kotimaisista yksityiskuljettajista Mikael Sundström, Sebastian Lindholm, Lasse Lampi ja Antero Laine keskeyttivät. Kilpailun paras yksityiskuljettaja olikin Ruotsin Thjorbjörn Edling.


title: Jyväskylän suurajot 1989

text: N-ryhmän voitti Uruguayn Gustavo Trelles.


title: Jyväskylän suurajot 1989

text: Viisi parasta sijaa menivät japanilaisille automerkeille . AKK:n pääsihteeri Antti Syvälahden mukaan olikin poikkeuksellista, ettei aiemmat vuodet rallin MM-sarjaa hallinnut Lancia ollutkaan kärkisijoilla.


title: Burkina Faso kesäolympialaisissa 2016

text: Burkina Faso osallistui kesäolympialaisiin 2016. Sitä edusti viisi urheilijaa kolmessa lajissa. Joukkueen lipunkantajana avajaisissa toimi judoka Rachid Sidibé.


title: Mannerheimin muistolaatta

text: Mannerheimin muistolaattoja on ainakin seuraavissa paikoissa:


title: Burundi kesäolympialaisissa 2016

text: Burundi osallistui kesäolympialaisiin 2016. Sitä edusti yhdeksän urheilijaa kolmessa lajissa. Joukkueen lipunkantajana avajaisissa toimi kestävyysjuoksija Olivier Irabaruta.


title: Nina Botšarova

text: Nina Antonivnа Botšаrovа (, , s. 24. syyskuuta 1924 Suprunivka, Ukrainan SNT) on Neuvostoliittoa edustanut, kilpauransa päättänyt telinevoimistelija, olympiavoittaja ja maailmanmestari.


title: Nina Botšarova

text: Botšаrovа kilpaili menstyksekkäästi Helsingin kesäolympialaisissa 1952, missä hän voitti kultaa puomilla ja joukkuekilpailussa sekä hopeaa ottelussa ja yhteisvoimistelussa. Lisäksi hän sijoittui eritasonojapuilla neljänneksi, hypyssä kuudenneksi ja permannolla kymmenenneksi. Roomassa 1954 Botšаrovа voitti joukkuekilpailun maailmanmestaruuden.


title: Print & Media

text: Print & Media on suomalainen graafiseen tekniikkaan, kirjapainoalaan ja sähköiseen julkaisemiseen keskittyvä aikakauslehti. Se syntyi syyskuussa 2011, kun "AGI" (2006–2011) ja "Painomaailma" (1992–2011) yhdistyivät. "Painomaailman" edeltäjiä ovat puolestaan "Kirjapainotaito-Graafikko" (1970–1992), "Kirjapainotaito" (1907–1969) ja "Graafikko" (1935–1969).


title: Print & Media

text: "Print & Media" on graafisen alan työnantajajärjestön Graafinen Teollisuus ry:n jäsenlehti. Lehti on myös kansainvälisten graafisen alan ammattilehtiryhmittymien Eurographic Press ja EDP jäsen.


title: Print & Media

text: Kesäkuussa 2015 "Print & Mediasta" tuli ensimmäinen kaupallinen mustesuihkutulostettu aikakauslehti Suomessa, kun sen kesänumero tulostettiin Hansaprint-painotalon uudella Ricoh VC60000 -mustesuihkutulostimella. "Print & Media" -lehti testaa säännöllisesti graafisen tuotannon laitteita sekä esittelee alan trendejä, ilmiöitä ja henkilöitä.


title: Print & Media

text: Ensimmäinen suomenkielinen kirjapainoalan ammattilehti oli Helsingin Kirjaltajain Yhdistyksen (HKY) vuosina 1889–1894 julkaisema "Suomen Kirjapainolehti", joka ilmestyi samansisältöisenä myös ruotsiksi nimellä "Typograftidning". Helsingin Kirjanpainajain Yhdistys alkoi julkaista vuonna 1893 "Gutenberg"-nimistä lehteä, josta sittemmin tuli ammattiyhdistyslehti "Kirjatyö". "Gutenberg" vei "Kirjapainolehden" pois markkinoilta 1894. Pian alkoivat ilmestyä myös "Kirjaltaja"-lehti sekä kirjansitojien oma järjestölehti. Monet varhaisimmista kirjapainoväen lehdistä olivat alasta huolimatta käsinkirjoitettuja yksittäiskappaleita, joita luettiin ääneen yhdistysten kokouksissa.


title: Print & Media

text: Kymmenen kertaa vuodessa ilmestyneestä "Kirjaltaja"-lehdestä kehittyi korkeatasoinen graafinen aikakauslehti, joka järjesti ammattikilpailuja latojille ja painajillekin ja julkaisi liitteinä moniväripainatuksia ja ladontanäytteitä. Lehti jouduttiin kuitenkin lopettamaan kannattamattomana vuonna 1904.


title: Print & Media

text: "Kirjaltajan" jättämää aukkoa täyttämään syntyi vuonna 1907 "Kirjapainotaito"-lehti, josta nykyisen "Print & Media" -lehden historia varsinaisesti alkaa. Vuonna 1969 "Kirjapainotaito" ja työnantajien vuonna 1935 perustama "Graafikko"-lehti yhdistettiin "Kirjapainotaito-Graafikoksi". Vuonna 1992 lehden nimi muuttui "Painomaailmaksi", joka yhdistyi vuonna 2011 "AGI"-lehteen ja syntyi nykyinen "Print & Media".


title: Mannerheimin muistolaatta (Latvia)

text: Mannerheimin muistolaatta Latvian Aprikin kartanossa paljastettiin 28. toukokuuta 2016. Mannerheim ja hänen vaimonsa Anastasia Arapova omistivat kartanon 1901–1912. Pariskunnan avioeron jälkeen kartano myytiin, ja Mannerheim keskittyi sotilasuralle. Muistolaatan aloitteentekijöitä ovat olleet Suomen aiempi Latvian suurlähettiläs Kirsti Eskelinen ja Latvian tiedeakatemian professori Ojars Sparitis. Hanketta tuki Marsalkka Mannerheimin perinnesäätiö. Laatta on pääoven vieressä.


title: Kambodža kesäolympialaisissa 2016

text: Kambodža osallistui kesäolympialaisiin 2016. Sitä edusti kuusi urheilijaa neljässä lajissa. Joukkueen lipunkantajana avajaisissa toimi taekwondoka Sorn Seavmey, joka oli Kambodžan olympiahistorian ensimmäinen omilla meriiteillään villin kortin sijaan kisoihin päässyt urheilija.


title: Galina Minaitševa

text: Galina Jakovlevna Minаitševа (myöh. Šarabidze, , s. 17. lokakuuta 1928 Moskova, Venäjän SFNT) on Neuvostoliittoa edustanut, kilpauransa päättänyt telinevoimistelija, olympiavoittaja ja maailmanmestari.


title: Galina Minaitševa

text: Minаitševа kilpaili Helsingin kesäolympialaisissa 1952, missä hän voitti kultaa joukkuekilpailussa, hopeaa yhteisvoimistelussa ja pronssia hypystä. Lisäksi hän sijoittui ottelussa neljänneksi, permannolla kuudenneksi, eritasonojapuilla kahdeksanneksi ja puomilla kymmenenneksi. Roomassa 1954 hän voitti joukkuekilpailun maailmanmestaruuden.


title: Hangon maalaiskunta

text: Hangon maalaiskunta () oli Länsi-Uudellamaalla, Hankoniemellä sijainnut Suomen kunta, joka senaatin vuonna 1909 antaman päätöksen mukaan oli määrä erottaa Bromarvista omaksi kunnakseen, mutta joka käytännössä ei koskaan toiminut itsenäisenä kuntana. Vuoden 1977 lähtien alusta kunnan aiottu alue kuuluu Hangon kaupunkiin.


title: Hangon maalaiskunta

text: "Hangon maaseurakunta" () perustettiin vuonna 1910, ja siihen siirrettiin alueita sekä Hangon kaupungista että Bromarvin kunnasta. Sillä oli Hangon kaupunkiseurakunnan kanssa yhteinen talous ja papisto. Koska Suomessa kuntajako maaseudulla vielä tuohon aikaan oli sidoksissa seurakuntajakoon, uuden seurakunnan alueesta oli määrä muodostaa myös erillinen kunta, Hangon maalaiskunta.


title: Hangon maalaiskunta

text: Hangon maaseurakuntaan kuuluivat Täktomin, Santalan, Hangonkylän ja Majakkamaan kylät, joiden näin ollen oli määrä kuulua myös Hangon maalaiskuntaan. Sen alueella Hangon kaupungin välittömässä läheisyydessä sijaitsi kaksi esikaupungin luontoista teollisuusaluetta: Tiilitehtaan alue (Tegelbruksområdet) ja Sahatehtaan alue (Sågområdet).


title: Hangon maalaiskunta

text: Vuonna 1910 Hangon maalaiskunnan väkiluku oli 2684. Seurakunnan kirkkona toimi vuodesta 1936 lähtien Täktomin kappeli. Vuodesta 1977 lähtien seurakunnan entinen alue kuuluu myös kirkollisesti Hankoon.


title: Hangon maalaiskunta

text: Vuonna 1922 osa kunnan alueesta liitettiin Hangon kaupunkiin. Liitetyllä alueella asui 2066 henkeä. Liitoksen jälkeen maalaiskuntaan jäi vielä 56,8 neliökilometrin laajuinen alue, jonka asukasluku vuonna 1927 oli 2744.


title: Hangon maalaiskunta

text: Vuonna 1922 vahvistetun kielilain ja väestötilaston nojalla Valtioneuvosto päätti ensin, että Hangon maalaiskunta oli kaksikielinen, enemmistön kielenä ruotsi. Alueliitoksen jälkeen valtioneuvosto päätti seuraavana vuonna, että kunta oli ruotsinkielinen.


title: Hangon maalaiskunta

text: Vaikka Hangon maalaiskunnalla ei ollut omaa kunnallishallintoa, laskettiin se vielä 1920-luvulla väestö- ja elinkeinotilastoissa eri kunnaksi. Myöhemmin näin ei enää tehty.


title: Hangon maalaiskunta

text: Hangon maalaiskunnan alue kuului vuosina 1940–1941 Neuvostoliitolle vuokrattuun Hangon vuokra-alueeseen.


title: Hangon maalaiskunta

text: Vielä vuoden 1948 kunnallislain loppusäännöksessä (215 §:n 2. momentissa) todettiin, että kahdella kunnalla voi olla yhteinen kunnallishallinto, jos niin oli päätetty ennen lain voimaantuloa. Tällaisissa tapauksissa niihin oli sovellettava aikaisempia säännöksiä. Ainoat Suomen kunnat, joihin tätä säännöstä enää sovellettiin, olivat Hangon maalaiskunta ja Bromarv. Niidenkin osalta säännös menetti pian merkityksensä, koska Hangon maalaiskunnan aluetta pidettiin osana Bromarvin kunnan aluetta.


title: Hangon maalaiskunta

text: Valtioneuvosto päätti vuonna 1975, että Bromarvin kunta oli vuoden 1977 alusta lakkautettava, jolloin sen alueesta oli Hankoniemellä olevat kylät Hankoon, muu osa kunnan alueesta Tenholaan. Vaikka päätöksessä ei Hangon maalaiskuntaa mainittukaan, voitiin kunta viimeistään tällöin katsoa lopullisesti lakkautetuksi.


title: Kap Verde kesäolympialaisissa 2016

text: Kap Verde osallistui kesäolympialaisiin 2016. Sitä edusti viisi urheilijaa neljässä lajissa. Joukkueen lipunkantajana avajaisissa toimi taekwondoka Maria Andrade.


title: Galina Šamrai

text: Galina Jakovlevna Šаmrаi (myöh. Rudko ja Iljina, , s. 5. lokakuuta 1931 Taškent, Uzbekistanin SNT) on Neuvostoliittoa edustanut, kilpauransa päättänyt telinevoimistelija, olympiavoittaja ja maailmanmestari.


title: Galina Šamrai

text: Šаmrаi kilpaili Helsingin kesäolympialaisissa 1952, missä hän voitti kultaa joukkuekilpailussa ja hopeaa yhteisvoimistelussa. Ottelussa ja muilla telineillä hän sijoittui hyppyä lukuun ottamatta sijoille 7–8. Roomassa 1954 hän voitti avioiduttuaan Rudko-sukunimellä ottelun ja joukkuekilpailun maailmanmestaruudet ja otti eritasonojapuilta hopeaa. Myöhemmin hän avioitui uudestaan jalkapallon olympiavoittaja Anatoli Iljinin kanssa.


title: Caymansaaret kesäolympialaisissa 2016

text: Caymansaaret osallistui kesäolympialaisiin 2016. Sitä edusti viisi urheilijaa kolmessa lajissa. Joukkueen lipunkantajana avajaisissa toimi pikajuoksija Ronald Forbes.


title: Ann-Sofi Pettersson

text: Elin Ann-Sofi Pettersson-Colling (Saltin) (s. 1. tammikuuta 1932 Tukholma) on ruotsalainen kilpauransa päättänyt telinevoimistelija, olympiavoittaja ja maailmanmestari.


title: Ann-Sofi Pettersson

text: Pettersson voitti yhteisvoimistelussa olympiakultaa Helsingissä 1952 ja olympiahopeaa Melbournessa 1956, missä hän voitti myös pronssia hypyssä. Hänen muut olympiasijoituksensa kärkikymmenikköön tulivat joukkuekilpailussa, missä Ruotsi oli Helsingissä neljäs ja Melbournessa kahdeksas. MM-kilpailuista hän voitti Baselissa 1950 kultaa eritasonojapuilta ja joukkuekilpailusta sekä hopeaa ottelusta. Roomassa 1954 hän voitti hypyn maailmanmestaruuden.


title: Evy Berggren

text: Evy Margareta Berggren (myöh. Westerlund, 16. kesäkuuta 1934 Skellefteå – 5. joulukuuta 2018 Uppsala) oli ruotsalainen telinevoimistelija, olympiavoittaja ja maailmanmestari.


title: Evy Berggren

text: Berggren voitti yhteisvoimistelussa olympiakultaa Helsingissä 1952 ja olympiahopeaa Melbournessa 1956. Hänen muut olympiasijoituksensa kärkikymmenikköön tulivat joukkuekilpailussa, missä Ruotsi oli Helsingissä neljäs ja Melbournessa kahdeksas. MM-kilpailuista hän voitti Baselissa 1950 kultaa joukkuekilpailusta ja Roomassa 1954 pronssia hypyssä.


title: Karin Lindberg

text: Karin Elisabet Lindberg (myöh. Lindén, s. 6. lokakuuta 1929 Kainuu) on ruotsalainen kilpauransa päättänyt telinevoimistelija, olympiavoittaja ja maailmanmestari.


title: Karin Lindberg

text: Lindberg voitti yhteisvoimistelussa olympiakultaa Helsingissä 1952 ja olympiahopeaa Melbournessa 1956. Hänen muut olympiasijoituksensa kärkikymmenikköön tulivat joukkuekilpailussa, missä Ruotsi oli Lontoossa 1948 ja Helsingissä neljäs ja Melbournessa kahdeksas, ja hypyssä, jossa hän sijoittui Helsingissä seitsemänneksi. MM-kilpailuista hän voitti Baselissa 1950 kultaa joukkuekilpailusta.


title: Lauri Kottonen

text: Lauri Kottonen on suomalainen radiojuontaja ja urheiluselostaja. Hän työskenteli vuosina vuosina 2011–2016 radiojuontajana Bauer Median omistamilla radiokanavilla Radio Cityllä ja The Voicella. Kottonen sai potkut radiosta Bauer Median yt-neuvotteluiden seuraksena. Vuonna 2016 hän aloitti Yle Urheilussa urheiluselostajana. Hän on selostanut Ylelle muun muassa jalkapalloa kesäolympialaisissa 2016, jääkiekkoa talviolympialaisissa 2018, jalkapallon MM-kisoja 2018 ja Mestarien liigaa. Syksyllä 2018 hän alkaa selostaa jalkapalloa C Morelle.


title: Lauri Kottonen

text: Kottonen on naimisissa radiojuontaja Elina Kottosen kanssa, ja heillä on yksi lapsi, vuonna 2016 syntynyt tytär.


title: FalconSAT-2

text: FalconSAT-2 oli Yhdysvaltain ilmavoimien akatemian (USAFA) opiskelijoiden rakentama satelliitti, jonka oli tarkoitus tutkia plasman vaikutusta avaruusalusten radioliikenteeseen matalalla Maan kiertoradalla. Satelliitti oli osa FalconSAT-ohjelmaa, jonka puitteissa oli aiemmin laukaisu kaksi muuta USAFAn opiskeilijoiden rakentamaa satelliittia. FalconSAT-2:n laukaisu epäonnistui Falcon 1 -raketin tuhouduttua.


title: FalconSAT-2

text: FalconSAT-2:n kehittäminen sen edeltäjän, FalconSAT-1:n, pohjalta käynnistyi vuoden 2000 lopulla. Satelliitti pohjautui kaupalliseen satelliittirunkoon, johon ilmavoimien akatemia asensi rakentamansa koelaitteistot. FalconSAT-2:n päähyötykuomaksi oli valittu MESA-mittauslaitteisto ().